Banjir Perak, penduduk terjejas berkurangan

PERAK, 6 Jan - Di Perak, jumlah penduduk terjejas terus mencatatkan penurunan kepada 512 individu daripada 148 keluarga,

Kesemua mereka ditempatkan di tujuh pusat pemindahan sementara.

Menurut Sekretariat Jawatankuasa Pengurusan Bencana Negeri, Empat PPS masih beroperasi di Daerah Hilir Perak, menempatkan 475 penduduk daripada 134 keluarga.  Di Kampar, 33 penduduk daripada 12 keluarga berada di dua PPS.  Manakala Daerah Muallim pula, hanya satu PPS dibuka menempatkan empat penduduk daripada dua keluarga.


Banjir di Pahang: Lebih 18,000 penduduk dipindahkan ke 241 PPS

KUANTAN, 6 Jan - Banjir di Pahang.

Setakat Pukul satu pagi, Penduduk terjejas banjir mencatat jumlah 18,968 orang membabitkan 5,030 keluarga dipindahkan ke 241 Pusat Pemindahan Sementara (PPS).

Menurut portal bencana JKM, 9 daerah terjejas melibatkan Bera, Kuantan, Temerloh, Maran, Rompin, Pekan, Raub, Jerantut dan Lipis.  Maran merupakan daerah paling teruk dilanda banjir dengan 4,348 orang penduduk telah dipindahkan ke 38 PPS.  Diikuti daerah Temerloh merekodkan seramai 3,502 orang penduduk terjejas, dan Lipis merekodkan pemindahan penduduk terjejas seramai 3,708 penduduk terjejas.  Manakala daerah Raub seramai 1,762 orang, Kuantan 2,408 orang, Jerantut 1,850 orang, dan Rompin 973 orang.  Daerah Pekan pula seramai 303 orang dan Bera seramai 196 orang.


Banjir: Agong zahir harapan agar penduduk bertabah

MARAN, 5 Januari- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah memandu sendiri kenderaan pikap, ditemani Raja Permaisuri Agung Tunku Azizah Aminah Maimunah Iskandariah, meredah banjir di Lebuh Raya Pantai Timur (LPT) untuk melawat dan menyampaikan bantuan kepada penduduk terjejas banjir di sekitar Maran, Pahang.Dalam kenyataan Istana Negara, Seri Paduka turut menzahirkan harapan agar penduduk yang terjejas tabah mengharungi dugaan dan musibah yang menimpa mereka.

Baginda juga menyeru pihak berkuasa, khususnya Agensi Pengurusan Bencana Negara (NADMA) supaya terus menghulurkan bantuan kepada mangsa banjir di negeri yang terjejas.Rakyat, khususnya di kawasan rendah, pula dinasihati untuk sentiasa berwaspada dan mengutamakan keselamatan diri, keluarga serta bersedia berpindah ke Pusat Pemindahan Sementara (PPS) dengan segera jika diarahkan pihak berkuasa. Mengambil kira kenaikan mendadak kes positif COVID-19 harian, Seri Paduka Baginda menitahkan supaya aspek norma baharu dan Prosedur Operasi Standard (SOP) diamalkan semua petugas dan mangsa banjir serta menjadi keutamaan di semua PPS bagi membendung penularan wabak COVID-19.


Vaksin COVID-19: Kos pembelian sudah dimaklumkan

KUALA LUMPUR, 5 Januari- Jawatankuasa Kira-kira Wang Negara (PAC) hari ini telah diberi taklimat secara terperinci tentang harga pembelian vaksin Pfizer dan Astrazeneca termasuk kos terlibat.Menurut Menteri Sains, Teknologi dan Inovasi, Khairy Jamaluddin Abu Bakar pendedahan itu selaras prinsip ketelusan yang dibenarkan dalam perjanjian bersama syarikat-syarikat vaksin COVID-19.

Jelasnya, keputusan itu dibuat bersama Menteri Kesihatan, Datuk Seri Dr. Adham Baba selaku Pengerusi Bersama Jawatankuasa Khas Jaminan Akses Bekalan Vaksin COVID-19.

Menurut Khairy Jamaluddin, beliau maklum ada keresahan berkenaan syarat kerahsiaan atau 'Non-Disclosure Agreement' (NDA) di dalam kontrak tersebut.

"Saya membuat keputusan untuk datang ke PAC bagi mendedahkan harga pembelian secara terperinci dan dedahkan dokumen kontrak," tambah beliau lagi.


Perolehan vaksin COVID-19: PAC puas hati penjelasan MOSTI dan KKM

KUALA LUMPUR, 5 Januari- Pengerusi Jawatankuasa Kira-kira Wang Negara (PAC), Wong Kah Woh dalam satu kenyataan memaklumkan, pihaknya berpuas hati dengan keterangan dan penjelasan yang diberi Kementerian Sains, Teknologi dan Inovasi (MOSTI) serta Kementerian Kesihatan Malaysia (KKM) berhubung perolehan dan penggunaan vaksin COVID-19.

Terdahulu, PAC telah diberi taklimat secara terperinci tentang harga pembelian vaksin Pfizer dan Astrazeneca termasuk kos terlibat. Menurut beliau, PAC juga mengambil maklum mengenai terdapatnya 'Non-Disclosure Agreement' (NDA) antara kerajaan dengan syarikat pengeluar vaksin COVID-19.


Hakisan tebing Kuantan-Segamat KM 63: Kerja pembaikan dijangka siap Februari

PEKAN, 5 Januari- Sebanyak 127 jalan negeri dan 70 jalan persekutuan di Pahang terjejas akibat banjir yang melanda negeri itu.Menteri Kanan Kerja Raya, Datuk Seri Fadillah Yusof berkata selain jalan terputus akibat takungan air, antara kerosakan lain yang berlaku ialah cerun jalan runtuh yang menyebabkan penutupan jalan di beberapa lokasi.

Beliau melawat Jalan Kuantan-Segamat di kilometer 63 dan 73 dimana berlakunya hakisan tebing jalan di kawasan itu.Hakisan tersebut berpunca daripada hujan berterusan selama dua hari menyebabkan dua lokasi itu mengalami limpahan air dari struktur pembentung ke permukaan turapan jalan.Laluan itu dibuka separuh untuk semua jenis kenderaan sementara kerja-kerja pembaikan dijalankan dan dijangka siap pada pertengahan Februari.


MET Malaysia jangka banjir berakhir selewat-lewatnya minggu ketiga Januari

KUALA LUMPUR, 5 Januari - Jabatan Meteorologi Malaysia (MetMalaysia) meramalkan cuaca buruk yang mengakibatkan banjir di Semenanjung negara akan berakhir sama ada pertengahan atau minggu ketiga Januari.

Manakala Monsun Timur Laut dijangka berakhir pada pertengahan atau minggu ketiga Mac.

Menurut Ketua Pengarahnya, Jailan Simon, pihaknya tidak menjangkakan banjir besar di Pantai Timur akan berlarutan seburuk seperti tahun 2014, begitu juga Johor yang pernah merekodkan banjir teruk pada tahun 2006.

Beliau bercakap dalam sidang media di Pusat Ramalan dan Amaran Banjir Negara di Ibu Negara.

Tambah beliau, MetMalaysia turut memantau keadaan cuaca di Sabah dan Sarawak yang dijangka menerima hujan atau musim banjir antara Januari dan Februari ini.

Sementara itu Ketua Setiausaha Kementerian Alam Sekitar dan Air (KASA), Datuk Seri Ir. Dr. Zaini Ujang menyarankan orang ramai memuat naik aplikasi 'My Public Info Banjir' bagi mengikuti perkembangan semasa serta amaran yang dikeluarkan oleh Pusat Ramalan dan Amaran Banjir negara (PRABN).


MAFI akan buat penilaian kerugian tanaman dan ternakan selepas 45 hari banjir surut

PASIR SALAK, 5 Januari - Kementerian Pertanian dan Industri Makanan akan membuat penilaian jumlah kerosakan melibatkan semua jenis tanaman dan penternakan disebabkan bencana banjir. Menterinya, Datuk Seri Dr Ronald Kiandee bagaimanapun berkata, penilaian itu hanya boleh dilakukan sekurang-kurangnya 45 hari selepas bencana itu surut.

Pihaknya memberi jaminan bantuan akan disalurkan kepada mereka yang terjejas setelah jumlah dan jenis kerosakan dikenalpasti.

Beliau berkata demikian selepas merasmikan Program Agihan Benih Padi Sah dan Ziarah Peladang Negeri Perak di Chenderong Balai, Pasir Salak.  Turut dilancarkan, sistem TrekBPS (Benih padi sah) bagi memantau aktiviti pesawah dalam pengedaran benih padi.


YDP Agong tinjau operasi PPS

MARAN, 5 Januari - Semua petugas perlu memastikan pengurusan di pusat pemindahan sementara (PPS) beroperasi dengan sempurna dan melaksanakan tanggungjawab itu sebaik mungkin, selain Prosedur Operasi Standard (SOP) dikuatkuasakan.

Titah Yang di-Pertuan Agong Al-Sultan Abdullah Ri'ayatuddin Al-Mustafa Billah Shah, peranan dan tanggungjawab itu adalah satu amanah dan tidak sepatutnya dilakukan secara sambil lewa hingga menyulitkan penduduk terjejas banjir.

Seri Paduka bertitah, petugas yang ditempatkan di PPS perlu melakukan tugas mereka dengan baik dan sempurna.  Baginda bertitah selepas mendengar Taklimat Bencana Banjir Daerah Maran, di Sekolah Menengah Kebangsaan Maran, daerah Maran, Pahang.  Raja Permaisuri Agong, Tunku Azizah Aminah Maimunah Iskandariah dan Pemangku Raja Pahang, Tengku Hassanal Ibrahim Alam Shah turut berkenan melawat bersama baginda diiringi Menteri Besar Pahang, Datuk Seri Wan Rosdy Wan Ismail.

Seramai 361 penduduk daripada 56 keluarga ditempatkan di sekolah itu sejak Jumaat lalu.  Baginda berdua kemudiannya meninjau keadaan mangsa dan mengurniakan sumbangan kepada semua penduduk ditempatkan di PPS tersebut. Al-Sultan Abdullah turut menasihatkan semua penduduk terjejas supaya terus mematuhi SOP ditetapkan pihak berkuasa bagi mengelak berlakunya penularan baharu wabak COVID-19.


Perdana Menteri lawat PPS tinjau penduduk terjejas banjir

JOHOR BAHRU, 5 Januari - Perdana Menteri, Tan Sri Muhyiddin Yassin mengadakan lawatan ke Pusat Pemindahan Sementara (PPS) Kolej Vokasional Kota Tinggi, Johor.

Beliau turut menyerahkan sumbangan kotak makanan kepada penduduk terjejas banjir.

Tan Sri Muhyiddin yang tiba kira-kira 12 tengah hari tadi turut melawat PPS di Sekolah Kebangsaan Laksamana yang menempatkan 156 penduduk terjejas. Penduduk ditemui meluahkan rasa syukur dengan pemberian bantuan kotak makanan dan keperluan.

Turut mengiringi lawatan, Menteri Besar Johor, Datuk Hasni Mohammad.


Pejabat daerah diminta perbanyakkan PPS

KUALA LUMPUR, 5 Januari - Prosedur Operasi Standard (SOP) di Pusat Pemindahan Sementara (PPS) bagi mangsa banjir perlu dilaksanakan pada peringkat awal bagi mengelakkan kesesakan.

Justeru, menurut Menteri Kanan Pertahanan, Datuk Seri Ismail Sabri Yaakob, Pejabat Daerah telah dimaklumkan untuk memperbanyak PPS bagi meminimumkan kesesakan.

Jelas beliau, dikhuatiri terdapat pemindahaan penduduk ke PPS dengan skala yang besar.

Sekiranya berlaku kesesakan di PPS, mangsa banjir terdedah kepada risiko jangkitan COVID-19.

Majlis Keselamatan Negara (MKN) juga telah bersedia dengan SOP ketat merangkumi SOP ketika mula berpindah, SOP di dalam kenderaan dan SOP ketika menggunakan fasiliti di PPS serta kaedah penyediaan makanan.


Kempen Penanaman 100 juta Pokok dilancar

PUTRAJAYA, 5 Januari - Program Penghijauan Malaysia melalui Kempen Penanaman 100 Juta Pokok dalam tempoh lima tahun dilancar hari ini.

Perdana Menteri Tan Sri Muhyiddin Yassin melancarkan kempen ini di perkarangan kediaman rasmi di Seri Perdana, Putrajaya.  Kempen ini merupakan sebahagian Program Penghijauan Malaysia dan satu daripada agenda nasional bagi perubahan iklim serta meningkatkan kualiti hidup masyarakat.

Sebagai simbolik, Tan Sri Muhyiddin menanam pokok merbau yang diisytihar sebagai pokok kebangsaan Malaysia.  Menerusi kempen tersebut, Jabatan Perhutanan Semenanjung Malaysia menganggarkan peningkatan kawasan hutan dipulihara sebanyak 20,000 hingga 80,000 hektar menjelang tahun 2025.  Selain menyumbang kepada penyerapan karbon dioksida antara 30 juta tan di kawasan bandar hingga 85 juta tan di kawasan hutan dan kawasan lain dalam setahun.  Bertemakan 'Penghijauan Malaysia: Pokok Kita, Kehidupan Kita' kempen turut bertujuan mempertahan kekayaan alam semulajadi negara dalam semua aktiviti pembangunan sosioekonomi serta mengekalkan pengiktirafan Malaysia sebagai antara 12 negara megadiverse.  Turut dilancarkan aplikasi mudah alih dan laman web khas Program Penghijauan Malaysia.


5,000 pegawai dan anggota ATM digerakkan bantu bencana banjir

KUALA LUMPUR, 5 Januari - Hampir 5,000 pegawai dan anggota Angkatan Tentera Malaysia (ATM) digerakkan bagi membantu atur gerak Operasi MURNI di seluruh negara yang terjejas akibat banjir.

Ia melibatkan 1,015 aset ATM merangkumi trak tujuh tan, bot tempur, pesawat pengangkut dan helikopter.

Menteri Kanan Pertahanan, Datuk Seri Ismail Sabri Yaakob berkata, lebihan anggota dan aset ATM yang dirancang juga telah diletakkan lebih awal di setiap daerah dan negeri yang dikenalpasti akan terjejas.

Sehingga semalam, situasi banjir telah menjejaskan enam negeri iaitu Johor, Pahang, Terengganu, Selangor, Kelantan dan Perak.

Susulan itu, ATM telah menggerakkan sebahagian trup dan asetnya ke negeri terjejas teruk iaitu Pahang dan Johor.


KKM pertimbang kuarantin pesakit COVID-19 tidak bergejala dan bergejala ringan di rumah

PUTRAJAYA, 5 Januari - Kementerian Kesihatan sedang mempertimbang untuk mengasing dan mengkuarantin pesakit COVID-19 yang tidak bergejala dan bergejala ringan di rumah.

Ketua Pengarah Kesihatan, Tan Sri Dr Noor Hisham Abdullah berkata jumlah kes aktif dengan kebolehjangkitan COVID-19 kini menghampiri kapasiti maksimum untuk ditempatkan di hospital serta Pusat Kuarantin dan Rawatan COVID-19 (PKRC).

Terkini, jumlah kes aktif adalah 22,089 kes menghampiri kapasiti maksimum 23,000 kes.

Tambah beliau, jumlah pesakit bagi kes tahap satu dan dua iaitu mereka yang positif tetapi tidak bergejala dan mempunyai gejala ringan telah mencecah 89% ke 90% daripada keseluruhan kes.

Beliau bercakap pada sidang media di Putrajaya.


RM8 juta sedia keperluan asas penduduk terjejas banjir

RAUB, 5 Januari - RM8 juta diperuntukkan bagi penyediaan keperluan asas untuk menampung keperluan semasa penduduk terjejas banjir.

Ia meliputi makanan kering, tilam, selimut dan bantal di lapan depoh seluruh negara.

Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, daripada jumlah itu, RM1 juta diperuntukkan untuk Pahang yang telah merekodkan penduduk terjejas banjir tertinggi setakat ini.

Datuk Seri Rina berkata demikian menerusi kenyataan media selepas melawat penduduk terjejas banjir di PPS sekitar Raub.

Beliau turut mengingatkan penduduk dan petugas Jabatan Kebajikan Masyarakat agar terus mematuhi SOP dan mengamalkan norma baharu sepanjang berada di Pusat Pemindahan Sementara.


Agong dan Permaisuri berkenan mengadakan lawatan mengejut ke kawasan terjejas banjir di daerah Maran

MARAN, 5 Januari - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan memandu sendiri meredah banjir di Lebuhraya Pantai Timur (LPT).

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan mengadakan lawatan mengejut ke daerah Maran, Pahang bagi mengurniakan sumbangan kepada para mangsa banjir di Pusat Pemindahan Sementara (PPS) sekitar Maran.

Turut berangkat Tengku Panglima Muda Tengku Ahmad Ismail Mu’adzam Shah.


Agong dan Permaisuri sampai sumbangan kepada pemandu lori terkandas banjir di Plaza Tol Karak

KARAK, 5 Januari - Dalam perjalanan menuju ke Maran, Pahang untuk menyampaikan sumbangan kepada mangsa banjir, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkesempatan berhenti menuruni kenderaan rasmi Baginda untuk menyampaikan sumbangan kepada pemandu-pemandu lori yang terkandas akibat kenaikan air banjir di Plaza Tol Karak, Lebuhraya Pantai Timur (LPT).


Banjir: Henti tular maklumat tidak sahih

KUANTAN, 4 Januari- Berhenti menularkan berita tidak pasti mengenai banjir.Menteri Komunikasi dan Multimedia Malaysia (KKMM), Datuk Saifuddin Abdullah menegaskan, tindakan itu tidak membantu malah menakutkan penduduk terjejas dengan berita dan video lama yang ditularkan semula.

Tegas Datuk Saifuddin, orang ramai sepatutnya merujuk kepada pihak berwajib bagi mengenalpasti kesahihan foto dan video berkenaan, dan bukan sewenang-wenang menyebarkannya.

"Tolong jangan tularkan video atau foto sensasi yang boleh menyebabkan kerisauan, kegusaran di kalangan masyarakat."

"Pastikan perkara yang kita kongsi itu sahih."

"Tempat yang menjadi rujukan bagi perkara-perkara yang berkaitan dengan banjir adalah bilik gerakan daerah, pejabat daerah, ataupun balai polis daerah."

Tegasnya lagi, penyebaran maklumat tidak sahih juga boleh menyebabkan gangguan emosi kepada penduduk terjejas.

Beliau berkata demikian ketika melawat Pusat Pemindahan Sementara (PPS) di Sekolah Kebangsaan Galing, Kuantan.

Beliau yang juga Ahli Parlimen Indera Mahkota, turut mengingatkan mana-mana Badan Bukan Kerajaan (NGO) yang berhasrat menghulurkan bantuan boleh terus ke pusat pengumpulan sumbangan Jabatan Kebajikan Masyarakat (JKM) di setiap daerah.


PKPD di Kg.Timbang Dayang bermula esok

KOTA BELUD, 4 Januari- Bermula esok, Perintah Kawalan Pergerakan Diperketatkan (PKPD) dilaksanakan di Kampung Timbang Dayang, Kota Belud, Sabah sehingga 18 Januari ini.Menteri Kanan (Keselamatan),  Datuk Seri Ismail Sabri Yaakob dalam kenyataannya memaklumkan, keputusan itu dibuat susulan peningkatan kes positif COVID-19 di kawasan berkenaan.

Jelas beliau, sehingga 31 Disember lalu, 207 individu telah disaring.

Daripada jumlah itu, 24 kes disahkan positif.Datuk Seri Ismail turut memaklumkan, PKPD di Pusat Koreksional Jasin, Melaka dan kuarters kakitangan, ditamatkan hari ini.Sehingga kini, Kementerian Kesihatan telah melaksana 737 ujian saringan, 281 daripadanya disahkan positif dari kawasan tersebut.


Banjir: RM8 juta diperuntuk bagi menampung keperluan

RAUB, 4 Januari- Bagi menampung keperluan semasa penduduk terjejas banjir, RM8 juta diperuntukkan bagi penyediaan keperluan asas termasuk makanan kering, tilam, selimut dan bantal di lapan depoh seluruh negara.Menurut Menteri Pembangunan Wanita, Keluarga dan Masyarakat, Datuk Seri Rina Mohd Harun, RM1 juta diperuntuk untuk menampung keperluan di Pahang.

Menerusi satu kenyataan media, selepas melawat penduduk terjejas banjir di Pusat Pemindahan Sementara (PPS) sekitar Raub, Datuk Seri Rina turut mengingatkan penduduk dan petugas Jabatan Kebajikan Masyarakat (JKM) agar terus mematuhi Prosedur Operasi Standard (SOP) dan mengamalkan norma baharu sepanjang berada di PPS.Hari ini, beliau mengadakan lawatan ke PPS Dewan Kampung Pia, Masjid Kampung Temau dan Sekolah Kebangsaan Kundang Patah.Setakat, 7:00 malam tadi, Portal Bencana JKM melaporkan lebih 14,400 penduduk daripada 3,712 keluarga berada di 206 PPS di sembilan daerah terjejas.Jumlah itu terus meningkat berbanding pagi tadi.


Elak bahaya, jangan redah banjir

KULAI, 4 Januari- Setelah dua mangsa korban dihanyutkan kerana meredah banjir, ini peringatan dari Pengarah Jabatan Bomba dan Penyelamat Johor, Datuk Yahaya Madis.Menurutnya, jangan meredah banjir sama ada dengan berpindah sendiri dari kediaman mahupun meredah banjir menggunakan kenderaan.Datuk Yahaya Madis berkata tindakan seperti itu tidak sepatutnya dilakukan kerana kekuatan arus dan kedalaman air semasa banjir sukar dijangka dan boleh membahayakan keselamatan diri sendiri."Kita tidak boleh jangka kederasan air dan kedalamannya.""Ambil masa, tunggu kenderaan lain, jika ada kenderaan lebih besar dan berat lalu dahulu, kita boleh dapat buat jangkaan.""Jangan bersendirian mengharungi air, ia boleh menyebabkan kereta dihanyutkan oleh air."

"Jika memasuki jalan yang tidak biasa dilalui yang ditenggelami air, berhenti dahulu dan dapatkan maklumat.”Beliau menegaskan perkara demikian selepas melakukan tinjauan udara di Kluang, Kota Tinggi dan Mersing dengan menaiki sebuah helikopter Unit Udara Jabatan Bomba dan Penyelamat (JBPM), di Kulai.Seramai 1,221 pegawai dan anggota JBPM Johor, digerakkan bagi menangani bencana banjir negeri itu.  42 buah bot, 43 kenderaan pacuan empat roda, sembilan unit lori, serta 18 ambulan Unit Bantuan Perkhidmatan Kecemasan (EMRS) digunakan.


Maklumat tepat batal projek HSR perlu disalur elak wujud persepsi salah

ANGKASAPURI, 4 Januari - Maklumat tepat mengenai tindakan Malaysia-Singapura membatalkan projek Kereta Api Berkelajuan Tinggi (HSR) perlu disalurkan menerusi pelbagai platform media bagi mengelak kekeliruan dalam kalangan masyarakat.

Jelas Penganalisis Politik, Universiti Sains Malaysia, Profesor Dr. Sivamurugan Pandian, ini juga penting bagi mengelak wujudnya persepsi salah yang akhirnya akan menimbulkan ketegangan antara kedua-dua negara.

Kerajaan juga perlu memastikan maklumat itu senang difahami dan mudah diakses semua lapisan masyarakat.

Beliau mengulas mengenai tindakan kedua-dua negara membatalkan projek HSR di Angkasapuri.


Laluan KM84.6 hingga KM84.7 Lanchang LPT1 ditutup sepenuhnya

TEMERLOH, 4 Januari - Laluan Lebuhraya Pantai Timur (LPT1) di Kilometer 84.6 hingga 84.7 dekat Lanchang ditutup kepada semua kenderaan bermula malam tadi.  Syarikat konsesi LPT1, ANIH Berhad dalam satu kenyataan memaklumkan penutupan laluan melibatkan kedua-dua arah susulan limpahan air sedalam kira-kira satu meter.

Limpahan turut berlaku di laluan kilometer 113.3 arah timur namun masih dibuka kepada kenderaan.  Penutupan hanya melibatkan lorong kiri dan lorong kecemasan arah timur manakala arah Barat hanya lorong kecemasan sahaja ditutup berikutan limpahan air.  Pengguna dinasihati untuk menangguhkan perjalanan dan mematuhi arahan petugas di lokasi.  Perkembangan semasa boleh diketahui menerusi laman rasmi media sosial ANIH Berhad.


SOP rentas sempadan perjalanan belas ihsan ke Singapura sedang dibincangkan

KLUANG, 3 Januari - Kementerian Luar sedang mengadakan perbincangan dengan kerajaan Singapura berhubung SOP rentas sempadan Malaysia-Singapura bagi membolehkan orang ramai melakukan perjalanan atas dasar belas ihsan seperti menziarah keluarga sakit.

Menteri Luar, Datuk Seri Hishammuddin Tun Hussein berkata buat masa ini tiada SOP yang selaras berhubung perjalanan rentas sempadan atas dasar belas ihsan.

Datuk Seri Hishammuddin ditemui media selepas mengadakan lawatan ke Pusat Pemindahan Sementara penduduk terjejas banjir di Sekolah Kebangsaan Kampong Chamek, Paloh, Kluang.

Menurut beliau, statistik COVID- 19 di Johor serta penerimaan Singapura menangani penularan pandemik itu memainkan peranan penting untuk menjayakan perbincangan dua hala itu.  Beliau turut bimbang, sekiranya kes COVID-19 di beberapa kawasan seperti Johor Bahru dan Pulai, terus meningkat kerana ia akan menyukarkan perbincangan tersebut.


COVID-19: 1,704 kes baharu, 11 kematian

PUTRAJAYA, 3 Januari - 2,726 kes sembuh direkodkan hari ini menjadikan jumlah kumulatif kes sembuh 97,218 kes.

Jumlah kes baharu pula dicatat sebanyak 1,704 kes menjadikan jumlah kumulatif kes positif 119,77 kes.

11 kematian turut dilaporkan, menjadikan jumlah keseluruhan 494.

Sementara itu, sembilan kluster baharu COVID-19 dikesan hari ini.

Manakala enam kluster ditamatkan dengan 232 kluster aktif sedang dipantau.

Daripada jumlah tersebut, 59 kluster melaporkan pertambahan kes hari ini.

Kluster baharu membabitkan Kluster Lintas Seraya di daerah Kota Kinabalu dan Penampang di Sabah dengan enam kes positif.

Kedua, Kluster Tapak Bina Perdana Avenue merupakan kluster tempat kerja di daerah Petaling, Selangor dengan 202 kes positif.

Ketiga, Kluster Osmo Jaya juga di tempat kerja melibatkan daerah Hulu Langat di Selangor dengan 46 kes positif.

Keempat, Kluster Belati iaitu kluster tempat kerja melibatkan daerah Johor Bahru, Kota Tinggi, Kulai, dan Pontian di Johor dengan 44 kes dikesan positif COVID-19.

Kelima, Kluster Wawasan Gading melibatkan daerah Batu Pahat di Johor dengan 13 kes positif.

Keenam, Kluster Rengit Sentral juga di tempat kerja melibatkan daerah Kota Tinggi, Kluang, dan Johor Bahru dengan 10 kes positif.

Ketujuh, Kluster Manik melibatkan daerah Kuala Krai di Kelantan dan daerah Dungun di Terengganu dengan 22 kes positif.

Kelapan, Kluster Paloh Tumpat melibatkan daerah Tumpat di Kelantan dengan 15 kes positif.

Dan akhir sekali Kluster Stutong di daerah Kuching di Sarawak melibatkan 5 kes positif COVID-19.


Mukim Peringat dan Mukim Kota dikenakan PKPB bermula esok

KUALA LUMPUR, 3 Januari - Dua mukim dalam jajahan Kota Bharu, Kelantan diletakkan di bawah Perintah Kawalan Pergerakan Bersyarat (PKPB) bermula esok sehingga 17 Januari.

Kawasan terlibat ialah Mukim Peringat dan Mukim Kota.

Menurut Menteri Kanan Keselamatan, Datuk Seri Ismail Sabri Yakob, pertambahan kes disumbang menerusi Kluster Halban dan Kluster Pintu Geng. Pelaksanaan PKPB membolehkan Kementerian Kesihatan melaksanakan saringan secara bersasar dan mengurangkan pergerakan dalam kalangan komuniti.

Sementara itu, Perintah Kawalan Pergerakan Diperketat di Depot Tahanan Imigresen Langkap dan Kuarters Kakitangan, Daerah Hilir Perak berakhir hari ini.

Ia ditamatkan lebih awal berbanding 14 Januari seperti dijadualkan.

Menurut Datuk Seri Ismail, penamatan dibuat atas nasihat KKM.

Ia berikutan jangkitan menunjukkan trend penurunan dan terkawal serta tiada lagi sampel menunggu keputusan.


KM 198 LPT1 kini dibuka semula kepada semua kenderaan

KUANTAN, 3 Januari - Laluan di Kilometer 198 antara persimpangan bertingkat Sri Jaya dan Persimpangan Bertingkat Gambang yang dinaiki air pagi tadi kini dibuka kepada semua kenderaan.

Laluan itu dibuka kembali selepas air yang melimpahinya surut sepenuhnya.

Syarikat konsesi Lebuh Raya Pantai Timur Fasa 1 (LPT1), Anih Berhad dalam satu kenyataan memaklumkan, laluan terbabit kini boleh dilalui pengguna bagi kedua-dua arah.  Sehubungan itu, pengguna dinasihatkan untuk terus mematuhi arahan petugas di lokasi.  Pagi tadi, lebuh raya berkenaan ditutup kepada semua jenis kenderaan akibat dinaiki air kira-kira 0.6 meter berikutan hujan lebat.


Zakat RM21.8 juta diagihkan kepada 34,780 asnaf

ARAU, 3 Jan - Majlis Agama Islam dan Adat Istiadat Melayu Perlis (MAIPs) telah mengagihkan zakat berjumlah RM21.8 juta kepada 34,780 asnaf.

Ketua Pegawai Eksekutif MAIPs, Mohd Nazim Mohd Noor memaklumkan, pengagihan berkenaan dibuat menerusi program MAIPs Peduli.

Sejak 2013, 644 program MAIPs Peduli Menjejaki dan Menyantuni Asnaf telah diadakan di seluruh negeri.

Penglibatan Raja Muda Perlis, Tuanku Syed Faizuddin Putra Jamalullail pada setiap siri kayuhan berbasikal mendekatkan institusi di-Raja dengan rakyat.

Mohd Nazim menyatakannya selepas mengiringi Tuanku Syed Faizuddin dalam program MAIPs Peduli siri pertama 2021.

Program itu melibatkan kayuhan sejauh 10 kilometer yang bermula dan berakhir di perkarangan Rumah Warisan di Tapak Stesen Keretapi Lama Arau.

Sokongan dan dokongan pelbagai pihak melalui MAIPs telah menjayakan inisiatif bersama ke arah kesejahteraan rakyat.


5,818 Penduduk dipindahkan, banjir di Johor

JOHOR, 3 Jan - Banjir di Johor. 5,818 penduduk daripada 1,540 keluarga yang terjejas dipindahkan pagi tadi.

Mereka ditempatkan ke 56 pusat pemindahan sementara.

Exco Kesihatan dan Alam Sekitar negeri, R. Vidyananthan memaklumkan, tujuh daerah yang terjejas ialah Batu Pahat, Kulai, Pontian, Johor Bahru, Kota Tinggi, Kluang dan Mersing.  Jalan Johor Bahru – Kota Mersing ditutup kepada semua kenderaan.


Institusi pendidikan bawah KPM akan dibuka ikut takwim penggal persekolahan

PUTRAJAYA, 3 Jan - Semua institusi pendidikan di bawah Kementerian Pendidikan (KPM) serta kategori institusi pendidikan swasta (IPS) yang berdaftar dengan kementerian itu, termasuk sekolah antarabangsa, akan dibuka berdasarkan takwim penggal persekolahan dan institusi pendidikan bagi tahun 2021.

Kenyataan KPM memaklumkan, takwim berkenaan boleh dirujuk di laman sesawang di www.moe.gov.my/takwim.

Manakala takwim bagi IPS pula adalah berdasarkan tarikh penggal persekolahan institusi masing-masing.

Pembukaan itu melibatkan institusi pendidikan di seluruh negara termasuk di kawasan Perintah Kawalan Pergerakan Bersyarat (PKPB).

KPM menegaskan bahawa pengoperasian kesemua institusi pendidikan adalah tertakluk kepada pematuhan Garis Panduan Pengurusan dan Pengoperasian Sekolah Dalam Norma Baharu serta Garis Panduan Pengurusan dan Pengoperasian Institut Pendidikan Guru dan Kolej Matrikulasi Dalam Norma Baharu.

KPM akan sentiasa memantau keadaan semasa pengoperasian institusi pendidikan bersama-sama dengan Kementerian Kesihatan dan Majlis Keselamatan Negara bagi memastikan aspek kesihatan dan keselamatan warga institusi pendidikan terus diutamakan.


Banjir: Penduduk Terengganu perlu bersiap sedia

TERENGGANU, 3 Jan - Penduduk di Terengganu terutama di lokasi yang sering dilanda banjir diingatkan agar bersiap sedia dengan kemungkinan banjir.  Ini kerana hujan lebat dijangka berlaku di kebanyakkan tempat dan pada masa sama akan berlaku pertembungan air pasang besar.

Ketua Sekretariat Pengurusan Bencana Terengganu Leftenan Kolonel (P.A) Che Adam A. Rahman berkata, ia berdasarkan ramalan oleh Jabatan Meteorologi yang mengeluarkan amaran hujan lebat peringkat kuning serta amaran laut bergelora sehingga mampu mencapai ketinggian melebihi 4.5 meter sehingga 4 Januari ini.

Beliau yang juga merangkap Pengarah Angkatan Pertahanan Awam Malaysia Negeri menyatakan demikian ketika melakukan pemantauan di sepanjang laluan pantai Kampung Seberang Takir menuju ke jambatan angkat Bandaraya Kuala Terengganu.


Jumlah penduduk terjejas banjir Johor meningkat 4,873 orang

JOHOR, 3 Jan - Banjir di Johor kini melibatkan enam daerah dengan angka penduduk terjejas meningkat kepada 4,873 orang.

Pengerusi Jawatankuasa Kesihatan dan Alam Sekitar Johor R.Vidyananthan berkata Batu Pahat menyusuli Johor Bahru, Kulai, Kluang dan Kota Tinggi turut dilanda banjir.

45 lagi pusat pemindahan sementara (PPS) dibuka masing-masing 12 di Kluang, Kota Tinggi (7), Johor Bahru (6), Kulai (2) dan satu di Batu Pahat.

Laluan FT092 Jalan Pengerang-Kota Tinggi ditutup sementara selepas ditenggelami air.


Mesyuarat keselamatan pangkalan feri isnin ini

SRI AMAN, 3 Jan - Satu mesyuarat bersama agensi-agensi berkaitan bakal diadakan Isnin ini bagi membincangkan langkah-langkah peningkatan keselamatan di semua pangkalan feri di Sarawak.

Menteri Muda Infrastruktur dan Pelabuhan Sarawak, Datuk Julaihi Narawi menyatakan Mesyuarat itu akan melibatkan Jabatan Kerja Raya (JKR) Sarawak, Lembaga Sungai-Sungai Sarawak (LSSS) serta operator perkhidmatan feri di seluruh negeri berikutan kejadian kenderaan pacuan empat roda terhumban ke Sungai Batang Lupar di Pangkalan Feri Triso, pada Jumaat.

Beliau yang juga ADUN Sebuyau berkata, pada masa ini terdapat 12 pangkalan feri di seluruh Sarawak dengan tujuh daripadanya beroperasi di laluan Jalan Pesisir Sarawak, manakala selebihnya di kawasan lain.

Kesemua 12 pangkalan feri yang beroperasi ini diberi subsidi sebanyak RM78 juta setahun oleh kerajaan negeri dan setiap penumpang hanya dikenakan bayaran RM1.


Jeti Feri bakal dilengkapi dengan palang penghadang kukuh di tepi laluan

SARAWAK, 3 Jan - Berkuat kuasa serta merta, semua laluan khas yang disediakan di jeti bagi kenderaan menaiki atau turun dari feri, bakal dilengkapi dengan palang penghadang yang kukuh pada bahagian tepinya, bagi mengelak kejadian kenderaan terjatuh ke dalam sungai seperti yang berlaku pada Jumaat, berulang.

Timbalan Ketua Menteri II Sarawak, Tan Sri Dr James Jemut Masing yang juga Menteri Pembangunan Infrastruktur dan Pelabuhan Sarawak berkata Jabatan Kerja Raya Negeri telah diarahkan untuk mula membina penghadang itu dengan segera.

Beliau menyatakan demikian semasa melawat lokasi insiden,

Tragedi itu juga akuinya, mengingatkan semua pengguna feri betapa pentingnya untuk mematuhi prosedur operasi standard (SOP) dengan rapi apabila menggunakan kemudahan disediakan, yang telah ditetapkan sejak perkhidmatan itu mulai beroperasi lagi.

Kerajaan negeri memperuntukkan kira-kira RM3 bilion untuk membina jambatan melintasi sungai-sungai yang terdapat di Laluan Utama Kedua yang menghubungkan semua kawasan pesisir pantai di Sarawak.


Tragedi Jeti Triso: Jenazah enam mangsa dikebumikan dalam satu liang lahad

SRI AMAN, 3 Jan - Jenazah enam mangsa Tragedi Jeti Triso, selamat dikebumikan dalam satu liang lahad di Tanah Perkuburan Islam Kampung Hulu, Sri Aman, Sarawak.

Manakala, mendiang Lorna Ting, 33 tahun dan dua anaknya Wallace Phang, 7 tahun dan Alvin Phang, 12 tahun, akan disemadikan di Nirvana Memorial Park, Jalan Sibu-Bintulu.

Kesemua enam jenazah yang dibawa dari Hospital Sri Aman tiba di tanah perkuburan pada PUKUL 5 PETANG selepas proses bedah siasat selesai.  Sebelum itu, jenazah Siti Aisha Abdullah, 36 tahun, Mohd Ahmad Mohd Hamzah, 4 bulan, Muhd Mustaqim Mohd Hamzah, 5 tahun, Mohd Aiman Mohd Hamzah, 7 tahun, Khairunnisa Muhamad Hamzah, 14 tahun dan Nor Shuhada Mohamad Hamzah ,16 tahun disembahyangkan di Masjid Bandar Besar Sri Aman.  Suasana pilu menyelubungi kawasan perkuburan ini dengan lebih 20 ahli keluarga dan kenalan hadir memberi penghormatan terakhir.  Dalam kejadian kira-kira 3.05 petang Jumaat, kenderaan pacuan empat roda yang dinaiki ke semua mangsa berundur selepas kapasiti feri Triso ketika itu penuh.

Bagaimanapun, kenderaan itu tiba-tiba meluncur ke arah sungai lalu terjunam dalam arus yang agak deras.


1,388 ditahan ingkar PKP, aktiviti pusat hiburan dominasi kesalahan

KUALA LUMPUR, 2 Januari - Seramai 1,388 individu ditahan atas kesalahan ingkar arahan Perintah Kawalan Pergerakan (PKP) semalam.

Daripada jumlah itu, 1,352 individu dikompaun manakala 32 direman dan empat diikat jamin.

Menteri Kanan Pertahanan, Datuk Seri Ismail Sabri Yaakob memaklumkan kesalahan yang dilakukan melibatkan aktiviti pusat hiburan 623 kes, gagal mematuhi arahan penjarakan fizikal 424 kes, tidak memakai pelitup muka 137 kes, gagal menyediakan peralatan merekod butiran pelanggan 118 kes dan lain-lain 86 kes.

Task Force Operasi Pematuhan yang diketuai oleh Polis DiRaja Malaysia (PDRM) telah membuat 48,316 pemeriksaan semalam bagi memantau dan menguatkuasa pematuhan Prosedur Operasi Standard (SOP) Perintah Kawalan Pergerakan Pemulihan (PKPP).


Rakyat Malaysia mula terima vaksin COVID-19 Februari ini

KOTA TINGGI, 2 Januari - Menteri Kesihatan, Datuk Seri Dr Adham Baba mengulas mengenai Pelan Imunisasi Kebangsaan dijangka bermula seawal Februari ini.

Ia melibatkan suntikan satu juta dos vaksin COVID-19 keluaran Pfizer-BioNTech kepada rakyat Malaysia.

Buat permulaan, petugas barisan hadapan dan pesakit kronik seperti kencing manis dan masalah buah pinggang akan terlebih dahulu menerima vaksin itu. Manakala baki 6.2 juta vaksin akan diberikan kepada 80% rakyat Malaysia secara berfasa.  Malaysia dijangka menerima penambahan vaksin pada April dan Mei depan.


70,000 pekerja asing jalani ujian saringan COVID-19 hingga 31 Disember 2020

KOTA TINGGI, 2 Januari - Menteri Kesihatan, Datuk Seri Dr Adham Baba memaklumkan seramai 70,000 pekerja warga asing telah menjalani ujian saringan COVID-19 di negara ini sejak Ogos hingga 31 Disember 2020.  Saringan fokus kepada lima negeri iaitu Selangor, Wilayah Persekutuan, Pulau Pinang, Negeri Sembilan dan Sabah.  Bermula bulan ini juga, semua pekerja asing wajib menjalani saringan Kit Ujian (RTK) Antigen dan kos akan ditanggung PERKESO bagi mereka yang berdaftar.


Sembilan lagi kluster baharu dikesan hari ini

PUTRAJAYA, 2 Januari - Ketua Pengarah Kesihatan, Tan Sri Dr Noor Hisham Abdullah memaklumkan terdapat sembilan kluster baharu yang telah dikenal pasti hari ini.

Ia merupakan Kluster Harum, Kluster Tapak Bina Casuarina, Kluster Batu Lapan, Kluster Jalan BBN, Kluster Dewani, Kluster Renggam, Kluster Belukar, Kluster Kolam Permai dan Kluster Mador.

Kluster Harum dan Kluster Dewani dikenal pasti di Johor.

206 kes dikesan positif COVID-19 daripada Kluster Harum.

Manakala, Kluster Dewani mencatat 25 kes positif COVID-19.

Kluster Tapak Bina Casuarina pula melibatkan daerah Sepang dan Petaling di Selangor.

289 individu disaring dan 53 kes dikesan positif COVID-19.

Kluster Batu Lapan di daerah Tambunan, Ranau dan Kota Belud di Sabah, 52 kes dikesan positif COVID-19.

Sementara itu, 27 kes positif dikesan bagi Kluster Jalan BBN yang melibatkan daerah Seremban di Negeri Sembilan.

Kluster Renggam pula melibatkan daerah Petaling, Sepang dan Klang di Selangor dengan 20 kes positif dikesan.

Kluster Belukar yang dikenal pasti di daerah Machang di Kelantan pula mencatat 17 kes positif COVID-19.

Kluster Kolam Permai melibatkan daerah Kuala Terengganu dan Kemaman di Terengganu serta daerah Petaling di Selangor.

Sembilan kes positif COVID-19 dikesan dalam kluster berkenaan.

Dan Kluster Mador melibatkan daerah Meradong dan Sibu di Sarawak, lapan kes dikesan positif COVID-19.


Jumlah kes positif COVID-19 dijangka catat peningkatan susulan pemerkasaan saringan oleh KKM

KOTA TINGGI, 2 Januari - Jumlah kes positif COVID-19 dalam negara dijangka terus mencatat peningkatan susulan pemerkasaan saringan yang dijalankan Kementerian Kesihatan di peringkat nasional.  Pengesanan tertumpu kepada pekerja warga asing di sektor perkilangan dan pembinaan.

Menteri Kesihatan, Datuk Seri Dr Adham Baba berkata, susulan peningkatan itu bilangan Pusat Kuarantin dan Rawatan (PKRC) akan ditambah.

Selain itu, bilangan katil di PKRC MAEPS Serdang dijangka ditambah daripada 4,000 katil kepada 10,000 katil.

Datuk Seri Dr Adham bercakap kepada media di Bandar Tenggara, Kota Tinggi.


Malaysia catat rekod kes sembuh harian tertinggi dengan 3,321

PUTRAJAYA, 2 Januari - Situasi semasa jangkitan COVID-19.

2,295 kes baharu dan sembilan kematian dilapor hari ini dengan Selangor mencatat kes baharu tertinggi 638 kes.

Jumlah kes sembuh pula mencatat rekod tertinggi 3,321 kes menjadikan jumlah kumulatif kes sembuh 94,492 kes.

Manakala jumlah kes aktif dengan kebolehjangkitan kini 22,398 kes.


Lebih 1,000 individu ditahan ingkar PKP

KUALA LUMPUR, 2 Januari - Jumlah mereka yang ingkar arahan Perintah Kawalan Pergerakan (PKP) mencatatkan angka tertinggi semalam dengan penahanan seramai 1,388 orang.

Daripada jumlah itu 1,352 dikompaun manakala 32 direman dan empat diikat jamin.

Lain-lain kesalahan dikesan pula termasuk gagal patuh penjarakan fizikal, tidak memakai pelitup muka dan premis gagal menyediakan peralatan merekod butiran pelanggan.

Dalam pada itu, 95 Pendatang Asing Tanpa Izin diberkasMenurut Menteri Kanan Pertahanan, Datuk Seri Ismail Sabri Yaakob kesalahan paling tinggi ialah terlibat aktiviti pusat hiburan.

Dalam pada itu, 95 Pendatang Asing Tanpa Izin diberkas menerusi Ops Benteng.


RMTC bantu kerajaan pastikan vaksin selamat, kualiti dan mengikuti piawaian

KUALA LUMPUR, 2 Jan - Research Management and Training Center (RMTC), akan membantu kerajaan dalam memastikan vaksin yang diluluskan dan didaftarkan di Malaysia selamat, kualiti dan mengikuti piawaian Pertubuhan Kesihatan Sedunia, WHO.

Jelas Ketua Penyelidik RMTC, Prof Datuk Dr Rishya Manikam, kajian klinikal kini sedang giat dijalankan dan ia akan dibentangkan kepada Kementerian Kesihatan dalam tempoh terdekat berhubung vaksin yang sedang dalam kajian .

kajian tersebut dilaksanakan secara menyeluruh dengan SOP yang ditetapkan oleh kerajaan.

Kajian klinikal berkenaan akan disertai oleh pakar-pakar perubatan negara.

RMTC turut terlibat secara langsung dalam melakukan pengajaran dan latihan pengendalian vaksin.

Ia sebagai langkah dalam mewujudkan keupayaan negara dalam menghasilkan vaksin sendiri.


SOP PKPP terpakai bagi tempoh tersebut

KUALA LUMPUR, 2 Jan - Datuk Seri Ismail Sabri memaklumkan, segala SOP di bawah PKPP adalah terpakai bagi tempoh yang diwartakan.

Bagaimanapun, SOP berkenaan tertakluk kepada sebarang perubahan yang akan diumumkan dari semasa ke semasa.

Antara aktiviti yang masih di bawah senarai terlarang bagi kawasan PKPP adalah, aktiviti di dalam pub dan kelab malam, serta sebarang aktiviti dengan kehadiran khalayak yang ramai di satu-satu tempat hingga menyukarkan pelaksanaan penjarakan fizikal.

Bagi aktiviti pelancongan pula, ia berdasarkan ketetapan yang telah diumumkan oleh Kementerian Pelancongan, Seni dan Budaya Malaysia sebelum ini namun perlu mematuhi SOP yang ketat.


Skudai dan Kluang alami banjir kilat

JOHOR, 2 Jan - Di Johor, 26 penduduk terjejas banjir dipindahkan ke Pusat Pemindahan Sementara, PPS Sekolah Kebangsaan Batu 10, Skudai, Johor Bahru selepas kediaman mereka dilanda banjir kilat.  Mereka dipindahkan ke PPS itu berikutan paras air semakin naik.

Jabatan Bomba dan Penyelamat Malaysia, JBPM Johor menerusi satu kenyataan berkata, hujan lebat berterusan mengakibatkan kampung Laut, Batu 10 itu dinaiki air setinggi dua kaki.  Mereka dipindahkan melibatkan 19 lelaki termasuk seorang bayi lelaki dan tujuh wanita.  Beberapa kawasan di Mukim Kahang / Kluang, juga mengalami banjir kilat

Antara lokasi terlibat, Perumahan Skim Pembangunan Kesejahteraan Rakyat (SPKR) Yap Tau Sah, Kampung Contoh, Kahang dan Kampung Palembang JBPM Johor masih meneruskan pemantauan di lokasi tersebut.


Sekitar jeti nelayan Tanjung Api dan Tanjung Lumpur dilanda ombak besar

KUANTAN, 2 Jan - Di Kuantan, terutama di pinggir pantai mengalami fenomena air pasang besar yang menyaksikan beberapa kawasan dilanda ombak besar berbanding hari biasa.  Tinjauan kru RTM di sekitar kawasan jeti nelayan Tanjung Api dan Tanjung Lumpur mendapati air laut adalah bergelora dan air pasang berlaku bermula malam tadi.

Jabatan Meteorologi (MetMalaysia) mengeluarkan amaran cuaca buruk (peringkat jingga) dengan hujan lebat dijangka berlaku di beberapa kawasan di Pahang dan Johor  Ketua Pengarahnya, Jailan Simon menyatakan amaran cuaca waspada (kuning) turut dikeluarkan bagi beberapa daerah lain di dua negeri terbabit serta di Kelantan dan Terengganu.  amaran cuaca peringkat jingga melibatkan daerah Kuantan, Pekan dan Rompin di Pahang, manakala amaran peringkat kuning meliputi daerah Lipis, Jerantut, Temerloh, Maran dan Bera.  Dalam tempoh berkenaan, kejadian angin kencang boleh berlaku di kawasan pantai di negeri-negeri pantai timur Semenanjung.  Keadaan itu berpotensi menyebabkan banjir kilat di kawasan rendah serta kerosakan kepada struktur tidak kukuh.  Selain itu, angin kencang timur laut berkelajuan melebihi 60 kilometer sejam dengan ombak mencapai 4.5 meter dijangka boleh berlaku di perairan Pahang yang boleh mendatangkan risiko limpahan air laut di pesisir pantai serta muara sungai kawasan terbabit.


KUALA NERUS, 2 Jan - Orang ramai diingatkan tidak menghampiri kawasan pantai untuk menyaksikan fenomena ombak besar di Terengganu.

Sebarang aktiviti termasuk mengambil gambar, dinasihatkan tidak berbuat demikian kerana fasa monsun timur laut yang masih aktif di negeri itu.

Timbalan Ketua Polis Terengganu Datuk Rohaimi Md Isa memohon agar pengunjung dipersisir pantai mematuhi arahan pihak polis untuk tidak mendekati pantai sepanjang tempoh fenomena berbahaya itu.  Tinjauan RTM mendapati orang ramai mematuhi arahan penutupan jalan di sepanjang pantai Kampung Seberang Takir menuju ke jambatan angkat Bandaraya Kuala Terengganu.  Sementara itu Jabatan Meteorologi mengekalkan amaran laut bergelora dengan ombak setinggi 4.5 meter dan amaran angin kencang sehingga 60 kilometer sejam sehingga Ahad ini.


2,068 kes baharu, 3 kematian

PUTRAJAYA, 1 Januari - 2,230 kes sembuh COVID-19 dilaporkan hari ini menjadikan jumlah kumulatif kes sembuh 91,171 kes.

Sehingga 12 tengah hari, 2,068 kes baharu direkodkan menjadikan jumlah kes positif COVID-19, 115,078 kes.

Menurut Ketua Pengarah Kesihatan, Tan Sri Dr Noor Hisham Abdullah, Selangor mencatat kes baharu tertinggi iaitu 776 kes.

Sementara itu tiga kes kematian dilaporkan.


Usaha tingkat kadar penembusan jalur lebar di luar bandar terus dipergiat menerusi JENDELA

ANGKASAPURI, 1 Januari - Usaha meningkatkan kadar penembusan jalur lebar di luar bandar terus dipergiat.

Menteri Komunikasi dan Multimedia, Datuk Saifuddin Abdullah berkata, pelaksanaannya akan dipergiat menerusi pelan Jalinan Digital Negara (JENDELA).

Jelasnya, usaha itu memberi manfaat kepada rakyat selain mengimbangi keperluan jalur lebar negara.

Datuk Saifuddin berkata demikian ketika menjadi tetamu dalam program Selamat Pagi Malaysia di TV1.


Langkah Malaysia dan Singapura batal projek HSR satu tindakan tepat

KUALA LUMPUR, 1 Januari - Langkah Malaysia dan Singapura membatalkan projek HSR dilihat satu tindakan tepat.

Jelas penganalisis ekonomi UniKL Business School, Prof Madya Dr Aimi Zulhazmi Abdul Rashid, peruntukan bagi projek itu boleh digunakan sebaiknya dalam mengukuhkan ekonomi negara bagi mendepani cabaran COVID-19.


Batal projek HSR, tidak akan keruhkan hubungan Malaysia-Singapura

KUALA LUMPUR, 1 Januari - Walaupun perjanjian projek Kereta Api Berkelajuan Tinggi (HSR) Kuala Lumpur-Singapura dibatalkan, ia tidak akan memberi kesan negatif kepada hubungan dua hala di antara dua negara itu.

Pandangan itu disuarakan pakar geostrategis Universiti Teknologi Malaysia, Dr. Azmi Hassan.

Dr Azmi berpandangan, kerajaan boleh mempertimbang pembangunan projek HSR hanya melibatkan jajaran Kuala Lumpur dan Johor Bharu.


Perintah Kawalan Pergerakan Pemulihan dilanjutkan sehingga 31 Mac

KUALA LUMPUR, 1 Januari - Perintah Kawalan Pergerakan Pemulihan (PKPP) di seluruh negara yang sepatutnya tamat semalam dilanjutkan hingga 31 Mac depan.

Menteri Kanan Pertahanan, Datuk Seri Ismail Sabri Yaakob berkata, perintah itu sudah direkodkan dalam Warta Kerajaan Persekutuan.

Tindakan itu diambil hasil penilaian risiko dijalankan Kementerian Kesihatan yang mendapati peningkatan ketara kes COVID-19 dengan kadar kebolehjangkitan tinggi di seluruh negara.

Peningkatan kes disumbangkan oleh pelaksanaan saringan wajib terhadap pekerja asing yang dijalankan secara besar-besaran, selain penularan jangkitan dalam komuniti terutama di Lembah Klang dan beberapa negeri.

Sementara itu, Perintah Kawalan Pergerakan Diperketatkan (PKPD) dikuatkuasakan di dua kawasan di Johor bermula esok hingga 15 Januari.

Kawasan dikenakan PKPD itu ialah Asrama Pekerja Kejora Juara, Bukit Pasir, Muar dan Asrama Pekerja Westlite 1 serta Westlite 2, Senai.

Pelaksanaan PKPD di Asrama Pekerja Kejora Juara, Bukit Pasir, Muar melibatkan 17 blok bangunan yang menempatkan 1,828 penghuni yang kesemuanya pekerja warga asing.

Sehingga 31 Disember, 338 ujian saringan telah dilaksanakan.

Daripada jumlah itu, 212 kes positif COVID-19 direkodkan.

20 kes positif COVID-19 pula direkodkan dalam kalangan penghuni di Asrama Pekerja Westlite 1 dan Westlite 2, Senai daripada 95 ujian saringan yang dijalankan.

Dalam pada itu, PKPD Apartmen Ria di Jalan Genting, Bentong ditamatkan hari ini lebih awal daripada dijadualkan.


Malaysia dan Singapura batalkan HSR

PUTRAJAYA, 1 Januari - Malaysia dan Singapura menamatkan perjanjian projek kereta api berkelajuan tinggi (HSR).

Perdana Menteri, Tan Sri Muhyiddin Yassin dan rakan sejawatnya dari Singapura, Lee Hsien Loong memaklumkan keputusan itu dibuat selepas kedua-dua negara gagal mencapai persetujuan mengenai perubahan kepada projek berkenaan.

Malaysia mencadangkan beberapa perubahan kerana kesan pandemik COVID-19 terhadap ekonomi negara.

Beberapa perbincangan berhubung perubahan itu diadakan sebelum perjanjian tersebut berakhir pada 31 Disember.

Bagaimanapun, kedua-dua negara kekal komited untuk menjaga hubungan dua hala dan bekerjasama dalam pelbagai bidang.

Ketika membentangkan Belanjawan 2021 pada 6 November lalu, Menteri Kewangan, Tengku Datuk Seri Zafrul Tengku Abdul Aziz berkata, kerajaan secara asasnya mahu meneruskan projek HSR kerana ia mampu menjana kesan berganda positif terhadap ekonomi negara.

Namun, ini bergantung kepada perbincangan berterusan dengan Singapura.

Pada September 2018, Singapura dan Malaysia bersetuju untuk menangguhkan pembinaan HSR sehingga Mei 2020.

Malaysia perlu membayar RM45 juta kepada negara jiran itu bagi kos yang ditanggung disebabkan penangguhan projek berkenaan.

Malaysia kemudian meminta lanjutan selama tujuh bulan lagi untuk membolehkan kedua-dua negara berbincang dan menilai perubahan yang disarankan Malaysia bagi projek tersebut.


Helikopter terhempas, juruterbang dan pembantu cedera ringan

PELABUHAN KLANG , 1 Januari - Sebuah helikopter yang melakukan pendaratan cemas dilaporkan terhempas di Zon Perdagangan Bebas Pelabuhan Klang.

Menurut Pengarah JBPM Selangor Norazam Khamis dalam satu kenyataan, pihaknya menerima panggilan kecemasan pada pukul 10 pagi.

Helikopter persendirian jenis Turbine Robinson R66 bagaimanapun terhempas di kawasan lapang dan tiada kebakaran berlaku.

Juruterbang dan pembantunya dalam keadaan stabil dan hanya cedera ringan.

Kedua-duanya Kharudin Dahlan 73 tahun dan Moithu Kutti Mohamad 53 tahun telah dihantar ke hospital untuk rawatan lanjut.


Bantuan Prihatian Nasional manfaatkan 10.6 juta penerima

PUTRAJAYA, 1 Januari - Perdana Menteri, Tan Sri Muhyiddin Yassin dalam Perutusan Sempena Tahun Baharu 2021 turut memaklumkan, sejak diperkenal Mac lalu, Bantuan Prihatian Nasional telah memanfaatkan 10.6 juta penerima.

Sejumlah RM12.928 bilion pula diberikan kepada 326,136 majikan.

Langkah itu bagi mengekalkan 2.67 juta pekerja mendapat manfaat melalui Program Subsidi Upah (PSU).

Sementara itu, 830,314 Perusahaan Kecil dan Sederhana mikro mendapat bantuan Geran Khas Prihatin.

Manakala, 8 juta peminjam individu dan PKS menikmati manfaat daripada inisiatif moratorium.

Empat Pakej Rangsangan Ekonomi diperkenal kerajaan sepanjang tahun ini melibatkan nilai RM305 bilion bagi membantu rakyat mendepani impak penularan COVID-19.


Perjanjian projek HSR Malaysia-Singapura batal

PUTRAJAYA, 1 Januari - Perjanjian Projek Kereta Api Berkelajuan Tinggi (HSR) Kuala Lumpur-Singapura disahkan telah berakhir pada 31 Disember, sekali gus menyaksikan projek tersebut terbatal secara sendirinya.

Dalam kenyataan bersama Malaysia-Singapura hari ini, kedua-dua negara memaklumkan akan mematuhi syarat masing-masing dan persetujuan akibat penamatan perjanjian projek HSR.

Beberapa perbincangan mengenai perubahan dijalankan berikutan pandemik COVID-19, namun gagal mencapai kata sepakat.

Kenyataan itu masing-masing diwakili Perdana Menteri Malaysia, Tan Sri Muhyiddin Yassin dan Perdana Menteri Singapura, Lee Hsien Loong.

Dalam perkembangan sama, kedua-dua negara menegaskan akan tetap komited bekerjasama dan menjaga hubungan dua hala.


KKMM rangka pelbagai inisiatif pada tahun 2021

PUTRAJAYA, 1 Januari - Kementerian Komunikasi dan Multimedia (KKMM) akan melaksanakan pelbagai inisiatif tahun ini, bagi memastikan Malaysia mampu mendahului negara-negara membangun lain dalam pelbagai bidang.

Menteri Komunikasi dan Multimedia, Datuk Saifuddin Abdullah dalam satu kenyataan berkata, ini termasuk mempergiatkan lagi pelan Jalinan Digital Negara (JENDELA) khususnya di kawasan pedalaman.

Selain itu, Perbadanan Ekonomi Digital Malaysia (MDEC) dengan sokongan KKMM akan meneruskan inisiatif berpaksikan kemakmuran bersama bagi mencapai cita-cita Malaysia sebagai Nadi Digital ASEAN.

Dalam masa yang sama, KKMM akan memperkukuhkan infrastruktur keselamatan siber negara melalui Strategi Keselamatan Siber Malaysia (MCSS) 2020-2024.

Selain itu, KKMM berusaha merancakkan industri kreatif Malaysia dengan mewujudkan Perbadanan Muzik serta pelan ‘Road to Oscar & Grammy Awards’ yang akan mengaktifkan bakat-bakat baharu dan penggiat-penggiat seni tanah air.

Kementerian juga turut merencanakan penganjuran Anugerah Nasyid Kebangsaan dan Antarabangsa yang akan menjadikan Malaysia sebagai pusat tumpuan pembangunan karya seni lagu berunsurkan keagamaan.

Bagi meningkatkan komunikasi dua hala antara Kerajaan dengan orang kurang upaya (OKU) dan Orang Asli, kementerian juga akan mewujudkan Unit Komunikasi OKU yang diketuai oleh warga OKU mulai tahun depan.


Fenomena ombak besar badai pantai di Terengganu

KUALA TERENGGANU, 1 Januari - Fenomena ombak besar membadai pantai di Terengganu menjelang tahun baharu 2021.  Keadaan berbahaya itu berisiko kepada penduduk yang tinggal dipersisir pantai memandangkan negeri itu masih dalam fasa monsun timur laut.

Tinjauan RTM di sekitar Pantai Miami di Seberang Takir mendapati air melimpah ke jalan raya utama menuju ke jambatan angkat di Bandaraya Kuala Terengganu.  Keadaan itu memaksa pihak polis menutup sebelah laluan di tepi pantai bagi mengelakkan perkara yang tidak diingingi berlaku . Pengarah Meteorologi Terengganu, Rosli Zakaria, menasihatkan orang ramai berwaspada dengan situasi ombak besar yang melanda di perairan negeri itu.  Beliau berkata demikian di Kuala Terengganu.


Perkukuh hubungan rakyat bentuk masyarakat bersatu padu

PUTRAJAYA, 1 Januari - Perdana Menteri, Tan Sri Muhyiddin Yassin berkata keutamaan kelima yang digariskan kerajaan pada tahun 2021 adalah adalah memperkukuh hubungan harmoni dalam kalangan masyarakat majmuk di Malaysia.

Beliau dalam perutusan khas sempena sambutan tahun baharu 2021 yakin, perpaduan adalah kunci kejayaan dalam setiap cabaran yang hadir sepanjang tahun depan.

Tindakan tegas akan dikenakan terhadap sesiapa yang menghidupkan api kebencian antara kaum dan agama, apatah lagi menghina institusi Raja Berpelembagaan.

Syiar Islam juga akan terus dimartabat dengan memenuhi tuntutan Maqasid Syariah yang menjaga agama, nyawa, akal, keturunan dan harta tanpa menafikan hak agama lain dalam keadaan negara sedang berhadapan pandemik COVID-19.


Kerajaan jamin keselamatan rakyat dan kedaulatan negara

PUTRAJAYA, 1 Januari - Perdana Menteri, Tan Sri Muhyiddin Yassin memberi jaminan keselamatan rakyat dan kedaulatan negara sentiasa dipelihara.

Pemantauan komprehensif akan terus dilaksana pasukan keselamatan terhadap kegiatan jenayah sama ada secara fizikal ataupun maya.

Pada tahun 2021, Malaysia juga akan memainkan peranan lebih aktif di pentas global.

Jelas Tan Sri Muhyiddin, Pandemik COVID-19 telah sedikit sebanyak mengubah 'the global order dan membuka peluang kepada Malaysia menonjolkan kepimpinan lebih dinamik di persada antarabangsa.

Beliau berkata dalam perutusan khas sempena sambutan tahun baharu 2021 bertemakan ‘Bersemangat Melangkah ke Tahun Baharu 2021’.


Kerajaan perkukuh ekonomi prihatin rakyat dan pacu pertumbuhan ekonomi negara

PUTRAJAYA, 1 Januari - Perdana Menteri, Tan Sri Muhyiddin berkata keutamaan kedua pemulihan negara pasca COVID-19 adalah memperkukuh ekonomi prihatin rakyat dan memacu pertumbuhan ekonomi negara.

Kerajaan juga bersedia mempertimbang suntikan fiskal strategik sekiranya keadaan memerlukan, seperti Pakej Rangsangan Ekonomi yang dilaksana sebelum ini.

Namun, pelaksanaannya bergantung kepada situasi ekonomi semasa negara.

Fokus seterusnya adalah memastikan kestabilan politik demi melindungi kebajikan rakyat dan kepentingan negara.

Untuk itu, persefahaman dalam kalangan rakan parti kerajaan Perikatan Nasional akan diperkukuh, manakala setiap perbezaan diuruskan dengan teliti.

Aspek tadbir urus yang baik akan turut dipertingkat selari hasrat meningkatkan nilai integriti dan membanteras gejala rasuah.

Langkah itu akan mewujudkan ekosistem pelaburan yang kondusif, seterusnya mempercepat proses pemulihan ekonomi negara.


Kerajaan garis lima keutamaan pemulihan pasca COVID tahun 2021

PUTRAJAYA, 1 Januari - Perdana Menteri, Tan Sri Muhyiddin Yassin menggariskan lima keutamaan kerajaan pada tahun 2021 dalam usaha memulihkan negara pasca COVID-19.

Pertama, mempertingkat tahap kesihatan awam melalui perolehan bekalan vaksin COVID-19 yang berkesan, selamat dan mencukupi untuk keperluan sekurang-kurangnya 80 peratus rakyat Malaysia.

Pelan Imunisasi COVID-19 Kebangsaan yang melibatkan tiga fasa ini akan dilaksana seawal Februari ini.

Bagaimanapun, Perdana Menteri mengingatkan, program vaksinasi tersebut hanyalah satu langkah pencegahan.

Kesemua SOP ditetapkan kerajaan perlu terus dipatuhi rakyat, bersesuaian perintah kawalan pergerakan yang dikuat kuasa.

Beliau berkata dalam perutusan khas sempena sambutan tahun baharu 2021 bertemakan ‘Bersemangat Melangkah ke Tahun Baharu 2021’ malam tadi.


Menteri Pertahanan ketuai delegasi Malaysia ke DSEI 2023

KUALA LUMPUR, 13 September- Menteri Pertahanan Datuk Seri Mohamad Hasan kini dalam Lawatan Kerja ke United Kingdom bagi menghadiri Pertahanan dan Peralatan Keselamatan Antarabangsa (DSEI 2023) yang berlangsung mulai 12 hingga 15 September 2023 bertempat di ExCeL London. Lawatan tersebut adalah atas jemputan rakan sejawat beliau sebelum ini iaitu TYT Ben Wallace, mantan Setiausaha Pertahanan United Kingdom.Penyertaan Malaysia dalam program berkenaan adalah untuk menunjukkan komitmen berterusan negara dengan United Kingdom bagi mengukuhkan kerjasama pertahanan.Menerusi satu kenyataan oleh Kementerian Pertahanan, semasa lawatan tersebut, Datuk Seri Mohamad Hasan telah berjumpa dengan pemain-pemain utama industri pertahanan antarabangsa bagi mendapatkan maklumat-maklumat terkini pembangunan industri, penggunaan dan sistem teknologi pertahanan."Selaras dengan Dasar Industri Pertahanan dan Keselamatan Negara (DIPKN), beliau turut meneroka peluang untuk bekerjasama dengan United Kingdom dan negara-negara strategik dalam bidang sains dan teknologi berkaitan."Lawatan tersebut adalah segaris dengan Kertas Putih Pertahanan yang menetapkan United Kingdom sebagai sebuah negara fokus di bawah Tonggak Strategi Pertahanan Ketiga, iaitu Perkongsian Berwibawa,"menurut kenyataan tersebut.Kehadiran delegasi Malaysia juga berperanan untuk mempromosikan Pameran Perkhidmatan Pertahanan Asia 2024 & Keselamatan Kebangsaan Asia 2024 (DSA 2024 & NATSEC Asia 2024) yang akan diadakan pada 6 hingga 9 Mei 2024 di Kuala Lumpur.


Reformasi RMKe-12, perkasa kerjasama kerajaan, swasta

KUALA LUMPUR, 13 September - Ke arah merealisasikan reformasi rancangan Malaysia yang lebih kukuh, kerajaan dicadang memperkasa kerjasama dengan pihak swasta. Ahli Parlimen Gombak, Datuk Seri Amirudin Shari berkata kolaboratif itu dilihat menjamin kesinambungan serta keyakinan komuniti pelabur yang mampu membawa peluang pekerjaan berpendapatan tinggi kepada rakyat.Beliau berkata, pelaksanaan itu mampu menjadi rujukan kepada pelaksana ke arah hala tuju pembangunan Malaysia.

"Saya juga berpandangan bahawa ini peluang keemasan untuk kita meninggalkan kaedah lampau sebelum ini dan membawa reformasi rancangan Malaysia. "Ini akan memberi keyakinan kepada pelabur bahawa Malaysia bersedia membuka peluang perniagaan kepada komuniti pelabur yang memberi peluang pekerjaan bergaji tinggi kepada rakyat," katanya.Beliau berkata demikian pada sesi perbahasan usul Kajian Separuh Penggal, Rancangan Malaysia Ke-12 (RMKe-12) di Dewan Rakyat, di sini.Tambah Amirudin, pemerkasaan peranan kerajaan persekutuan dan negeri juga berupaya menjana aliran pendapatan baharu agar negeri-negeri tidak bergantung sepenuhnya kepada proses perolehan tanah.Menyentuh perkara sama, Amirudin turut mencadangkan agar kerajaan mewujudkan sidang video secara langsung bagi menyempurnakan proses pemisahan kuasa antara Pendakwa Raya dan Peguam Negara. Katanya, keperluan itu bagi memastikan integriti dalam melaksanakan tugas dan tanggungjawab tidak dipertikai."Saya percaya proses jawatankuasa institusi juga wajar diadakan secara sidang video secara langsung atau diadakan secara pendengaran awam yang boleh didengari oleh rakyat kerana ia telah menjadi isu rakyat," katanya.


PM hadir Sidang Kemuncak Asia Milken Institute di Singapura

SINGAPURA, 13 September - Perdana Menteri, Datuk Seri Anwar Ibrahim tiba di Singapura bagi menghadiri Sidang Kemuncak Asia Milken Institute 2023.Perdana Menteri yang diiringi Menteri Luar, Datuk Seri Dr Zambry Abdul Kadir disambut Pesuruhjaya Tinggi Malaysia ke Singapura, Datuk Dr Azfar Mohamad Mustafar.

Perdana Menteri Singapura, Lee Hsien Loong dan isterinya akan menjadi hos pada majlis minum petang.Datuk Seri Anwar dijadual menyertai dua sesi khas pada Sidang Kemuncak Asia ke-10 Milken Institute.Bertemakan "Menghubungkan Peluang dan Kompleksiti", sidang kemuncak itu menghimpunkan pemimpin-pemimpin negara dan pemain industri dari 20 negara.Ini bagi membincangkan dan bertukar pandangan mengenai isu semasa, serantau dan antarabangsa.


Ketua Polis Negara mengadap Raja Perlis

ARAU, 13 September- Raja Perlis, Tuanku Syed Sirajuddin Jamalullail berkenan menerima sembah mengadap Ketua Polis Negara (KPN), Tan Sri Razarudin Husain di Balai Menghadap Biru, Istana Arau.Tan Sri Razarudin dilantik sebagai Ketua Polis Negara yang baharu selama dua tahun secara kontrak berkuat kuasa 23 Jun 2023 bagi menggantikan Tan Sri Acryl Sani Abdullah Sani yang bersara lebih awal.Manakala Datuk Seri Ayob Khan yang memegang jawatan sebagai Pengarah Jabatan Siasatan Jenayah sebelum ini dilantik sebagai Timbalan KPN selepas mengambil alihnya daripada Tan Sri Razarudin.Tuanku Syed Sirajuddin menzahirkan ucapan tahniah kepada Razarudin dan Ayob Khan atas pelantikan tanggungjawab baharu tersebut.Baginda berharap agar pihak Polis Diraja Malaysia akan terus menjalankan tugas dengan penuh cekap, amanah dan berintegriti bagi memastikan negara ini kekal aman dan damai khususnya ni negeri Perlis.Berangkat sama ialah Raja Perempuan Perlis, Tuanku Tengku Fauziah Almarhum Tengku Abdul Rashid.Turut hadir ialah isteri Razarudin, Puan Sri Zainah Othman, Timbalan Ketua Polis Negara, Datuk Seri Ayob Khan Mydin Pitchay dan isteri Datin Sri Datuk Zalena Mohd Ariffin serta Ketua Polis Perlis, DCP Datuk Surina Saad.


Peguam kisah sedih 'kotak pensel' menang Anugerah Muhibbah

(Datuk Ahmad Zaharil Muhaiyar menerima Anugerah Muhibbah Kelab Akhbar Kebangsaan-MACROKIOSK)

KUALA LUMPUR, 12 September- Tindakan prihatin peguam Datuk Ahmad Zaharil Muhaiyar pada 25 tahun yang lalu telah meraih Anugerah Muhibbah Kelab Akhbar Kebangsaan-MACROKIOSK bagi bulan September.Keputusannya untuk membantu dan menyelamatkan seorang 'ibu yang kesusahan' dalam kes kecurian barang di sebuah pasar raya telah menyatukan dua keluarga daripada latar belakang berbeza melalui sebuah kisah yang menyentuh hati.Pada tahun 1998, Ahmad Zaharil, yang ketika itu berusia 30-an, bertemu dengan seorang wanita yang dalam kesedihan setelah didakwa mencuri sebuah kotak pensel bernilai RM18. Dia mendakawa ingin memberikan kotak pensel tersebut sebagai hadiah kepada anak lelakinya berusia 10 tahun yang merupakan pelajar pintar dan terbaik dalam kelasnya.Beliau sebagai 'Good Samaritan' turut campur tangan dan nekad mengumpulkan bukti mengenai kes wanita tersebut. Hakim Majistret yang mengadili perbicaraan itu, dengan prihatin membebaskan ibu tersebut dengan syarat berkelakuan baik. Kakitangan mahkamah, anggota polis, serta orang awam yang hadir turut terkesan mendengar kes tersebut dan mereka berusaha mengumpulkan sumbangan wang untuk diserahkan kepada wanita berkenaan.20 tahun berlalu, pada 2018, Ahmad Zaharil, didekati oleh seorang lelaki yang memperkenalkan dirinya sebagai anak wanita tersebut dan beliau telah terinspirasi untuk menjadi seorang peguam. Pertemuan semula yang mengharukan itu membawa kepada persahabatan yang erat, Ahmad Zaharil kini diibaratkan sebagai seorang bapa kepada peguam muda itu.Kisah mengagumkan mengenai Ahmad Zaharil, yang tular baru-baru ini, telah menyentuh hati para juri, dan melayakkan beliau menerima anugerah bagi bulan September."Saya membantu kerana dia adalah rakyat Malaysia. Di Malaysia, walaupun berbeza latar belakang, perbezaan kami adalah kecil, tetapi kami mempunyai banyak persamaan. Kami hidup dalam keadaan harmoni sebagai satu keluarga yang besar."Saya tidak pernah menjangka tindakan kecil saya pada 25 tahun yang lalu boleh membawa kepada hubungan keakraban yang begitu indah. Saya hanya menjalankan tanggungjawab saya sebagaimana dilatih selaku ahli profesion undang-undang."Saya amat berbesar hati menerima anugerah ini, yang sebenarnya diperuntukkan kepada setiap rakyat Malaysia yang telah menerapkan semangat Muhibbah selama beberapa dekad. Penganugerahan ini berketepatan dengan waktunya memandangkan kita bakal menyambut Hari Malaysia pada Sabtu ini," katanya.Timbalan Presiden Kelab Akhbar Kebangsaan Malaysia (NPC), Haresh Deol, yang menyampaikan anugerah tersebut, memuji Ahmad Zaharil atas tindakan prihatin beliau.“Ahmad Zaharil telah menunjukkan apa itu nilai kemanusiaan. Motivasinya ketika itu adalah sekadar untuk membantu rakyat Malaysia tetapi beliau sebaliknya telah mengubah kehidupan bagi wanita tersebut serta anaknya,” kata Haresh.“Perjuangan beliau sungguh berinspirasi dan sememangnya melambangkan semangat Muhibbah yang sejati. Saya amat berharap kisah ini menjadi galakan untuk lebih ramai rakyat Malaysia melakukan perubahan,” tambahnya.Sementara itu, Ketua Pegawai Eksekutif MACROKIOSK Datuk Kenny Goh, berkata, "Kisah Ahmad Zaharil telah mempamerkan semangat Muhibbah yang kami ingin teladani dan galakkan melalui anugerah ini. Keprihatinan beliau telah mengagumkan para juri dan menjadi inspirasi kepada semua rakyat Malaysia. "Anugerah Muhibbah NPC-MACROKIOSK membawa hadiah wang tunai sebanyak RM2,000, sijil dan baucar daripada jenama teh gaya hidup serantau terkemuka Tealive, jenama pasaran segar gaya hidup terkemuka Jaya Grocer dan jenama yogurt asli terkenal llaollao.


Kerja pembaikan di Loji Rawatan Air Selangor, video lama diulang siar

KUALA LUMPUR, 13 September –Rakaman video tular berkaitan kerja-kerja pembaikan di Loji Rawatan Air Selangor adalah video tahun 2021 yang telah di ulang siar.

Menurut portal sebenarnya.my yang memetik kenyataan Air Selangor, tindakan menularkan video itu telah memberi kesan kepada ramai penggun di Selangor, Kuala Lumpur dan Putrajaya.

“Ingin kami tekankan dan ingatkan kepada para pelanggan dan pengguna bahawa sebarang informasi sahih dan terkini mengenai kerja-kerja pembaikan dan naik taraf loji rawatan air kami adalah melalui media sosial rasmi Air Selangor dan laman sesawang kami.

Pastikan benar, baru sebar,” menurut kenyataan tersebut.


Persinggahan di KM 0, Telok Melano lengkapkan kembara Agong, Permaisuri

KUCHING, 13 September- Kilometer 0 atau disebut sebagai Kilometer Kosong Lebuhraya Pan Borneo di Telok Melano menjadi persinggahan terakhir Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah bagi menamatkan Kembara Kenali Borneo yang berlangsung selama 11 hari.Terletak kira-kira 33 kilometer (km) dari pekan Sematan, jajaran Telok Melano-Sematan merupakan bahagian Lebuhraya Pan Borneo yang pertama disiapkan dan mula dibuka kepada orang ramai sejak Januari 2019.Jajaran yang terletak di bahagian barat daya Borneo, bersempadanan dengan wilayah Kalimantan Barat, Indonesia merupakan titik permulaan Lebuhraya Pan Borneo merentasi bahagian timur Tempat Lindungan Samunsan serta Taman Negara Tanjung Datu dan Gunung Gading yang menjadi tarikan utama pelancong. Lokasi itu ialah satu daripada legasi yang ditinggalkan oleh Allahyarham Tan Sri Adenan Satem untuk rakyat Tanjong Datu semasa beliau menjadi Ketua Menteri Sarawak yang kelima pada 2014 hingga 2017 sebelum meninggal dunia akibat komplikasi jantung.Rancangan asal adalah untuk membina lebuh raya dari Sematan ke Miri sahaja, tetapi atas permintaan Allahyarham pada ketika itu, Perdana Menteri keenam Datuk Seri Najib Tun Razak meluluskan pakej laluan Telok Melano membabitkan kos tambahan RM580 juta.Pembukaan jajaran Telok Melano-Sematan ini secara tidak langsung telah mengubah kehidupan penduduk kampung di kawasan itu yang dahulunya perlu menaiki perahu menempuh ombak Laut China Selatan jika mahu keluar khususnya ke pekan terdekat iaitu Sematan.Kini, dari pekan Sematan ke Telok Melano melalui jalan darat mengambil masa kira-kira 27 minit untuk sampai ke Kilometer 0 Telok Melano.Tarikan utama di kawasan itu ialah pantainya yang berdekatan dengan dua kampung iaitu Kampung Telok Melano dan Kampung Telok Serabang.Setiap kali menjelang hujung minggu atau cuti umum, kawasan pantai Telok Melano akan menjadi tempat tumpuan orang ramai untuk beriadah, sekali gus membantu meningkatkan ekonomi penduduk setempat.Jalan raya berkenaan menambah rezeki penduduk dengan pelbagai peluang ekonomi antaranya perusahaan inap desa serta perniagaan kecil-kecilan di tepi pantai.Dahulu, rata-rata penduduk di kawasan itu hanyalah nelayan dan petani yang bergantung dengan hasil laut dan hasil tani yang diusahakan sendiri secara kecil-kecilan sebagai punca rezeki utama, namun kini semakin luas dengan adanya peluang untuk mengusahakan aktiviti-aktiviti pelancongan.Al-Sultan Abdullah dan Tunku Azizah bersama rombongan baginda berdua tiba di bandar raya Kuching pada Selasa dan bersemayam di ibu negeri Sarawak itu sebelum memulakan perjalanan sejauh 137 km untuk sampai ke Kilometer 0.Baginda berdua memulakan kembara itu di Tawau, Sabah pada 3 Sept dan mengharungi perjalanan sejauh 2,154 km yang melibatkan persinggahan di beberapa tempat di Negeri di Bawah Bayu itu, serta Brunei dan Sarawak, sebelum berangkat tiba di Telok Melano hari ini.Al-Sultan Abdullah akan menyempurnakan majlis pecah tanah Masjid Telok Melano selain melawat beberapa kawasan tarikan di situ sebelum berangkat pulang ke Kuala Lumpur petang ini.- BERNAMA


UniMAP perlu sentiasa berada di koordinat sepatutnya - Raja Muda Perlis

RIGA, 13 September- Universiti Malaysia Perlis (UniMAP) perlu berada di koordinat yang betul bagi memastikan ia terus signifikan dengan peredaran zaman.Raja Muda Perlis Tuanku Syed Faizuddin Putra Jamalullail bertitah UniMAP akan sentiasa memastikan tumpuan strategik pembangunannya berada pada koordinat yang sepatutnya melalui aktiviti penyelidikan, perundingan, penyebaran ilmu pengetahuan dan pembangunan modal insan."Ini dapat memberi nilai tambah kepada kemajuan masyarakat setempat seiring dengan tema UniMAP For Society, " titah baginda ketika berucap pada program pelajar di Universiti Teknikal Riga (Riga Technical University).Berangkat sama anakanda baginda  Syed Sirajuddin Areeb Putra.Hadir sama Naib Canselor UniMAP Datuk Prof Dr Zaliman Sauli.Baginda mengetuai delegasi Jelajah Ilmu UniMAP ke negara Baltik  (Latvia dan Estonia) dari 10 hingga 17 September.Tuanku Syed Faizuddin merangkap Canselor UniMAP bertitah pada masa yang sama UniMAP juga akan memberi penekanan kepada penerokaan dana endowmen (dana pelaburan) sebagai antara instrumen yang amat signifikan untuk terus melestarikan pertumbuhan Universiti ini pada masa akan datang.Terdahulu Majlis Perwakilan Pelajar (MPP) mengikuti sesi perbincangan, bertukar pandangan dan silang budaya melibatkan mahasiswa kedua-dua negara.Riga merupakan ibu negara bagi Latavia terletak di pesisir Laut Baltik di muara Sungai Daugava. Riga adalah bandar yang terbesar di daerah negara Baltik dan menjadi pusat budaya, politik, perniagaan, kewangan, industri, dan pendidikan di wilayah tersebut dan merupakan Tapak Warisan Dunia UNESCO (Pertubuhan Pendidikan, Sains dan Kebudayaan PBB).

(Tuanku Syed Faizuddin pada program Jelajah Ilmu UniMAP)


Keputusan melepas bebaskan Najib, Arul Kanda dikekalkan

PUTRAJAYA, 12 September- Mahkamah Rayuan mengekalkan keputusan Mahkamah Tinggi membebas dan melepaskan bekas Perdana Menteri, Datuk Seri Najib Tun Razak dan bekas Ketua Pegawai Eksekutif 1Malaysia Development Berhad (1MDB), Arul Kanda Kandasamy daripada pertuduhan meminda laporan audit 1MDB.Keputusan itu dibuat tiga hakim Mahkamah Rayuan; Hakim Datuk Hadhariah Syed Ismail, Datuk Ahmad Zaidi Ibrahim dan Datuk Azmi Ariffin yang menolak dua notis rayuan dikemukakan pihak pendakwaan.Hakim Datuk Hadhariah berkata mengikut undang-undang, notis rayuan dianggap telah luput dan menjadi tidak sah apabila petisyen rayuan tidak difailkan mengikut masanya dan tidak terdapat permohonan daripada pendakwaan untuk lanjutan masa.Mengikut kronologi, tiga prosiding pengurusan kes pada 21, 28 dan 30 Ogos tahun ini telah diadakan dan pada ketiga-tiga pengurusan kes tersebut, pihak pendakwaan telah diarahkan untuk memfailkan petisyen rayuan namun gagal mematuhi arahan tersebut.Permohonan untuk pelanjutan masa sepatutnya dibuat sebelum tarikh akhir memfailkan petisyen rayuan itu tamat.Dalam kes ini tarikh akhir ialah 6 Julai dan ia telah ditangguhkan selama dua bulan.Namun pihak pendakwaan masih tidak mengemukakan permohonan tersebut.


Perkhidmatan bas Lembah Klang diintegrasi, elak pertindihan

(Anthony berkata penyelarasan juga menjamin tiada pertindihan antara pengendali bas)

KUALA LUMPUR, 12 September- Agensi Pengangkutan Awam Darat (APAD) akan menyelaras laluan perkhidmatan bas di Lembah Klang bagi memastikan ia lebih berintegrasi pada masa depan.Menteri Pengangkutan, Anthony Loke berkata penyelarasan juga menjamin tiada pertindihan antara pengendali bas.Jelas beliau ketika ini terdapat tiga operator berlainan yang mengendalikan perkhidmatan bas di Lembah Klang iaitu Rapid Bus, bas percuma GoKL dan bas Smart Selangor."Jadi ada beberapa khidmat bas ini yg berlainan. Perlu selaraskan supaya laluan-lalun itu lebih berintegrasi tidak bertindih antara satu sama lain. Kita berharap bahawa pengintegarasian dan juga kerjasama ini dapat membantu supaya perkhidmatan bas kita lebih lancar, lebih efisen dan hasrat kita ialah menambah bilangan penumpang," kata Anthony kepada media.

(724 bas beroperasi di Lembah Klang setiap hari)

724 bas beroperasi di Lembah Klang setiap hari, jumlah yang kecil berbanding keperluan hampir 4,000 bas bagi perkhidmatan yang efisien.Terdahulu, beliau meninjau operasi lorong bas Rapid KL dan menaiki sendiri bas T 300 dari Pandan Indah ke Masjid Jamek. Jelas Anthony pelaksanaan lorong bas khas dari Pandan Indah ke Masjid Jamek dapat menjimatkan masa perjalanan kira-kira 20 minit.Bas T300 yang dikhususkan untuk membawa penumpang dari laluan berkenaan mengambil masa kira-kira 45 minit untuk sampai ke destinasi, berbanding lebih satu jam sebelum ini."Kita dapat melihat bahawa sebelum dan selepas pelaksanaan lorong bas ini jumlah penumpang harian bertambah daripada purata 12,936 meningkat menjadi 14,523 peningkatan sehingga 12% dalam tempoh dua bulan."Jadi ini merupakan satu petanda baik yang kita harap dapat teruskan supaya kita dapat menggalakkan lebih ramai penumpang dan lebih ramai orang menggunakan bas sebagaig mod pengangkutan," katanya.


Garis Panduan Khas kendali kesalahan seksual terhadap kanak-kanak dikemas kini

KUALA LUMPUR, 12 September- Kerajaan akan mengemas kini Garis Panduan Khas untuk mengendalikan Kes Kesalahan Seksual Terhadap Kanak-Kanak 2017 dan menerbitkan versi baharu, pada Januari tahun depan.Menurut Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said langkah itu usaha berterusan untuk memastikan sistem keadilan jenayah di Malaysia kekal mengutamakan kanak-kanak."Saya melihat kepada perlunya untuk mengemas kini Garis Panduan Khas untuk mengendalikan Kes Kesalahan Seksual Terhadap Kanak-Kanak 2017 dan menerbitkan versi baharu, pada Januari 2024."Sebenarnya perkembangan terkini dengan pindaan undang-undang dan teknologi, garis panduan yang kita wujudkan dalam jenayah seksual kanak-kanak ini perlu ditingkatkan," katanya.

Beliau berkata demikian pada sidang media selepas mengadakan lawatan dan menghadiri sesi pembentangan secara tertutup di Pusat Temuduga Kanak-Kanak (CIC), Bukit Aman, di sini hari ini.Tambahnya, Bahagian Hal Ehwal Undang-Undang (BHEUU) Jabatan Perdana Menteri (JPM) akan bekerjasama dengan Pejabat Pendaftar Mahkamah Persekutuan (PKPMP) untuk mengemas kini Garis Panduan Khas untuk mengendalikan Kes Kesalahan Seksual Terhadap Kanak-Kanak 2017.

Dalam pada itu, Azalina berkata Rang Undang-Undang (RUU) berkaitan Suruhanjaya Kanak-Kanak akan dibentangkan di Parlimen, Oktober ini.


Hubungan baik dengan industri, UniMAP perlu dikenali di mata dunia

LATVIA, 12 September- Universiti Malaysia Perlis (UniMAP) perlu sentiasa mewujudkan hubungan baik dengan pemain industri baik dari dalam atau luar negara, seiring dalam menjayakan pelaksanaan Pendidikan dan Latihan Teknikal dan Vokasional (TVET) negara.Raja Puan Muda Perlis, Tuanku Dr. Hajah Lailatul Shahreen Akashah Khalil bertitah usaha itu bagi memastikan UniMAP terus dikenali di mata dunia."Langkah itu seterusnya akan mewujudkan peluang yang besar kepada pelajar UniMAP untuk diterima bekerja di pelbagai sektor walaupun masih belum bergraduasi," titah baginda pada program pelajar di University of Latvia, di sini hari ini.Raja Muda Perlis, Tuanku Syed Faizuddin Putra Jamalullail mengetuai delegasi Jelajah Ilmu UniMAP ke-17 ke negara Baltik iaitu Latvia dan Estonia dari 10 hingga 17 September.Menerusi jelajah itu, baginda berharap hubungan baik yang dibina akan memberi kelebihan kepada UniMAP untuk menarik lebih ramai warga industri memilih melanjutkan pengajian dalam bidang profesional di universiti awam itu.

(Jelajah Ilmu UniMAP ke-17 ke negara Baltik iaitu Latvia dan Estonia, membinahubungan dengan industri dan universiti)


Jangan keluar fatwa tidak bertanggungjawab

(Sultan Selangor, Sultan Sharafuddin Idris Shah/File BERNAMA)

SHAH ALAM, 12 September- Sultan Selangor, Sultan Sharafuddin Idris Shah mengingatkan semua pihak terutama pemimpin politik agar tidak memainkan isu membabitkan kaum dan agama kerana ia boleh menyebabkan pertikaian dan perpecahan.Sultan Sharafuddin yang juga Pengerusi Majlis Kebangsaan Hal Ehwal Ugama Islam menerusi kenyataan dikeluarkan Istana Alam Shah, Klang, turut mengingatkan pemimpin politik agar tidak mengeluarkan fatwa secara tidak bertanggungjawab.Tegas baginda, rakyat dan pemimpin politik tidak perlu bimbang mengenai hak kaum masing-masing dan agama yang dianuti kerana Raja-Raja Melayu dan Majlis Raja-Raja mempunyai peranan dalam memelihara perkara tersebut.Baginda juga menyeru semua ahli politik mengambil pendekatan menanam dan memupuk semangat perpaduan dalam kalangan rakyat demi kesejahteraan negara.Peringatan itu dikeluarkan susulan rungutan dan kebimbangan rakyat terhadap isu yang boleh menggugat keharmonian negara.


Klinik daif di Negeri Sembilan dikenal pasti, pertingkat mutu perkhidmatan

SEREMBAN, 12 September- Kerajaan Negeri Sembilan kini dalam proses mengenal pasti klinik daif di negeri itu yang memerlukan penaiktarafan dan baik pulih.Exco Kesihatan, Perpaduan, Penerangan, Integrasi Nasional dan NGO Negeri Sembilan, Tengku Zamrah Tengku Sulaiman berkata sebanyak 35 buah klinik telah dinaik taraf, setakat ini."Saya harap kerajaan pusat dapat memberi peruntukan untuk naik taraf dan baik pulih klinik daif ini. Ia adalah untuk kepentingan rakyat, khasnya orang kampung dan seluruh rakyat Malaysia," kata Tengku Zamrah kepada pemberita selepas ditemu bual dalam slot Monchak Potang di Kompleks Penyiaran Tuanku Muhammad, di sini.Terdahulu, Perdana Menteri, Datuk Seri Anwar Ibrahim dalam pembentangan usul Kajian Separuh Penggal Rancangan Malaysia Ke12 (RMK12) menyatakan bahawa 1,200 klinik daif seluruh negara akan dinaik taraf dalam tempoh 2023-2025.Langkah itu bagi menjamin mutu perkhidmatannya menerusi inisiatif Pengukuhan Perkhidmatan Penjagaan Kesihatan.


Agong, Permaisuri zahir ucapan takziah kepada keluarga Allahyarham Raymond Goh

KUALA LUMPUR, 12 September- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada seluruh keluarga penyampai berita terkenal, Allahyarham Raymond Goh atau Muhammad Zaman Goh Abdullah yang telah kembali ke Rahmatullah pagi tadi.Turut menzahirkan ucapan takziah, Raja Permaisuri Agong Tunku Azizah Aminah Maimunah Iskandariah.Menurut catatan di Facebook Istana Negara, Seri Paduka berdua menzahirkan rasa dukacita dengan pemergian Allahyarham dan berharap agar seluruh keluarga sabar serta tabah menghadapi dugaan serta suasana sedih dan pilu ini."Seri Paduka berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh."Seri Paduka Baginda menyifatkan pemergian Allahyarham sebagai satu kehilangan besar kepada dunia penyiaran tanah air," menurut catatan itu.Allahyarham memulakan kerjaya sebagai penyampai berita di 7 O’clock News dan kemudian beralih kepada siaran Nightline TV3.Allahyarham telah berkhidmat dalam dunia penyiaran lebih 30 tahun dan turut menjadi jurulatih untuk pengucapan.


Adaptasi perniagaan kepada produk berasaskan ESG

KUALA LUMPUR, 12 September- Perusahaan Kecil dan Sederhana (PKS) digalak mengadaptasi perniagaan mereka kepada produk berasaskan alam sekitar, sosial dan tadbir urus (ESG) .

Menteri Pembangunan Usahawan dan Koperasi, Datuk Ewon Benedick berkata menerusi pengadaptasian itu syarikat tempatan berpeluang menembusi pasaran yang lebih luas. "Syarikat tersebut menerima pelaburan daripada Pernas (Perbadanan Nasional Berhad), agensi kementerian untuk mengembangkan lagi perusahaan mereka. "Dan yang kedua kejayaan syarikat ini adalah beralih daripada botol plastik kepada botol kaca sesuai dengan hasrat dan aspirasi kita menggalakkan pengadaptasian ESG dalam operasi syarikat PKS kita di negara ini," kata Ewon selepas menyaksikan pemberian cek cura daripada Pernas) berjumlah RM5 juta kepada syarikat Bubble O2 bersempena Pameran Halal Antarabangsa Malaysia (MIHAS) 2023 di sini.

(Datuk Ewon berkata menerusi pengadaptasian itu syarikat tempatan berpeluang menembusi pasaran yang lebih luas)

Sementara itu Datuk Ewon selepas menyaksikan pemeteraian perjanjian persefahaman (MoU) antara SME Bank dengan Perbadanan Pembangunan Pertanian Negeri (SADC) Perak, bersempena Pameran Halal Antarabangsa Malaysia (MIHAS) 2023 juga berkata Kementeriannya akan bekerjasama dengan beberapa kementerian lain dalam usaha membantu kerajaan menjayakan Pelan Pembangunan Industri Halal.

Untuk itu, sokongan berterusan perlu diberi kepada usahawan yang ingin membangunkan produk halal terutamanya dari segi pembiayaan dan bimbingan."Kementerian Pembangunan Usahawan dan Koperasi serta agensi-agensi kita termasuk SME Bank, SME Corp, Bank Rakyat dan agensi-agensi lain sudah semestinya akan membantu kerajaan menjayakan Pelan Pembangunan Industri Halal kita ini dan akan bekerjasama dengan kementerian-kementerian lain membantu usahawan-usahawan yang memerlukan pembiayaan dan juga latihan ataupun pembangunan kapasiti," katanya.

Menerusi MoU itu, SME Bank berperanan melaksanakan program pembiayaan dan program peningkatan kapasiti bagi membantu SADC Perak dan usahawan PKS bawah projek Hab Daging Halal.Manakala SADC Perak pula berperanan menyalurkan PKS bawah program kendaliannya dan berkongsi kepakaran berkaitan kepada PKS yang memerlukan. SME Bank diwakili Ketua Pegawai Eksekutifnya, Datuk Dr Aria Putera Ismail sementara SADC Perak pula diwakili Ketua Pengarah Eksekutifnya, Yahanis Yahaya.


PASIR MAS, 12 September- Cubaan menyeleweng minyak masak bersubsidi berjaya dipatahkan menerusi Ops Pencegahan Ketirisan Barang Kawalan di sekitar Kelantan dan sempadan negara, Isnin lepas.Pengarah Kementerian Perdagangan dalam Negeri dan Kos Sara Hidup (KPDN) Kelantan, Azman Ismail berkata, suspek yang memandu kenderaan pacuan empat roda berpendaftaran tempatan dikesan di sekitar Jalan Selising Pasir Puteh pada jam 8 malam, dalam keadaan mencurigakan.Setelah diekori anggota penguat kuasa, suspek yang dalam keadaan cemas memecut kenderaannya sejauh 50 kilometer melalui jalan Kok Lanas-Kemubu-Pendek menghala Pasir Mas.

(Minyak masak bersubsidi dirampas dalam Ops Pencegahan Ketirisan Barang Kawalan)

Setibanya di persimpangan lampu isyarat Kg. Gaung, Pasir Mas, Jalan Pintasan Pasir Mas, kenderaan suspek terbabas dan terbalik ke laluan bersebelahan. Pasukan bertindak menyelamatkan suspek yang masih berada dalam kenderaan dan meminta bantuan Jabatan Bomba dan Penyelamat Pasir Mas serta Unit Peronda MPV IPD Pasir Mas.Menurut Azman, pemeriksaan lanjut mendapati terdapat 1,349 kilogram minyak masak bersubsidi dianggarkan bernilai RM3,372 dalam kenderaan itu dipercayai untuk diseleweng.Barangan kawalan itu dirampas bersama kenderaan terbabit yang dianggarkan bernilai RM40,000.Suspek berumur 29 tahun ditahan bawah Akta Kawalan Bekalan 1961.


KKD, PERKESO bincang teliti jaringan keselamatan

SUBANG, 12 September- Kementerian Komunikasi dan Digital (KKD) akan mengadakan perbincangan dengan pihak Pertubuhan Keselamatan Sosial (PERKESO) bagi meneliti jaringan keselamatan menyeluruh bagi p-hailing, krew, pelakon produksi filem dan stinger kumpulan media.

Menurut Menteri Komunikasi dan Digital Fahmi Fadzil, "saya ada minta pihak kementerian, untuk mengadakan perbincangan dengan pihak PERKESO, untuk teliti bagi tiga sektor p-hailing, pelakon dan krew produksi filem serta stringer media supaya dapat jaringan keselamatan dapat disediakan."Saya fikir PERKESO boleh melakukan beberapa perkara meluaskan jaringan keselamatan sosial termasuk pencen kilat dan khairat kematian," katanya.

Sementara itu, pelan telco istimewa akan ditawarkan kepada pemandu penghantaran makanan, minuman dan bungkusan menggunakan motosikal atau parcel hailing (p-hailing).

Menurut Menteri Komunikasi dan Digital Fahmi Fadzil, perkara itu sedang dalam perbincangan dengan beberapa syarikat telekomunikasi (telco) bagi meneliti pakej khas itu."Jadi insya-Allah sebagai Ahli Parlimen dan Menteri Komunikasi dan Digital saya ingin maklumkan terutama kepada semua pemandu p-hailing, pakej telekomunikasi lebih murah sedang dibincang dengan beberapa syarikat telco," katanya kepada pemberita selepas merasmikan tayangan pratonton istimewa #Cedoklife di TGV Sunway Piramid di sini.

Dalam pada itu, bersempena dengan sambutan Hari Malaysia platform penstriman terkemuka Asia iQIYI bekerjasama dengan Grab Malaysia akan menayangkan siri mini bertema Malaysia baharu #CedokLife.Ia menampilkan pandangan dalaman tentang pengalaman harian rakyat Malaysia menerusdi lenca pemandu dan rakan kongsi penghantaran Grab.Fahmi berkata, "Malaysia terdiri daripada berbagai suku kaum etnik yang berbeza latar belakang, budaya dan kisah peribadi dihidupkan supaya memberikan impak positif. "Mereka ini mencerminkan nilai teras kebersamaan dan komitmen terhadap perkhidmatan cemerlang semasa kita menyambut Hari Malaysia. Saya menggalakkan kita semua untuk menghayati nilai-nilai inspirasi ini,” katanya.Rancangan terbitan Creative Stew itu diarahkan oleh Waan Hafiz. Ia menampilkan pelakon baru seperti Faha Azhar, Sathis Varan, Ku Farisah, Hana Tiha, Nick Davis, dan Alynn Techen.


Wong Chun Wai dilantik Pengerusi BERNAMA

KUALA LUMPUR, 12 September- Tokoh media terkemuka, Datuk Seri Wong Chun Wai dilantik sebagai Pengerusi BERNAMA yang baharu, berkuat kuasa 1 September lalu.Pelantikan beliau bagi tempoh dua tahun, sehingga 31 Ogos 2025.Watikah pelantikan disampaikan Menteri Komunikasi dan Digital, Fahmi Fadzil yang turut mengumum serta menyerahkan watikah pelantikan kepada Anggota Majlis Penyeliaan dan Lembaga Pengelola BERNAMA.Antara yang dilantik termasuk Hakim Mahkamah Tinggi Kuala Lumpur, Datuk Muhammad Jamil Hussin; Ketua Setiausaha Kementerian Komunikasi dan Digital (KKD), Datuk Mohamad Fauzi Md Isa; Dekan Fakulti Komunikasi dan Pengajian Media, UiTM, Profesor Madya Dr. Abd. Rasid Abd. Rahman dan Ketua Pengarah Penyiaran, Datuk Suhaimi Sulaiman.Senarai lantikan mendapat perkenan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.Sementara itu, Fahmi percaya barisan anggota yang dilantik sangat berwibawa serta memiliki pengalaman luas dalam bidang penyiaran dan pemberitaan.Lebih-lebih lagi Pengerusinya, Datuk Seri Wong Chun Wai yang telah berkecimpung dalam dunia kewartawanan lebih tiga dekad."Dan saya percaya beliau juga merupakan seorang graduan daripada UKM dan insya-Allah akan dapat membantu untuk mengemudi BERNAMA demi kebaikan negara kita dan melihat peluang yang ada untuk terus memacu pertumbuhan dalam organisasi BERNAMA itu sendiri," katanya di sini hari ini.

(Menteri Komunikasi dan Digital Fahmi Fadzil menyampaikan Watikah Pelantikan Pengerusi Pertubuhan Berita Nasional Malaysia (BERNAMA) kepada Datuk Seri Wong Chun Wai (kiri)

Sementara itu, Pengerusi BERNAMA yang baharu menyatakan ikrar untuk memanfaatkan rangkaian komunikasi serta pengalamannya yang luas dalam organisasi media tempatan dan antarabangsa.

Ini terutama bagi memperkasa organisasi media itu ke satu tahap yang lebih membanggakan."BERNAMA ini satu institusi yang ikonik...sudah lebih 55 tahun. Jadi saya berharap sebagai seorang yang mempunyai pengalaman 38 tahun dalam dunia kewartawanan, saya dapat memainkan peranan untuk menyokong meningkatkan mutu dan harapan BERNAMA."Saya harap dapat membantu pasukan saya di BERNAMA, mungkin saya boleh membuat 'arrangement' untuk mendapat 'content' eksklusif untuk BERNAMA," tambah Wong.


Kriteria perlu dipenuhi jadi calon DUN Pelangai - Wan Rosdy

BENTONG, 12 September- Tiga kriteria iaitu 'boleh menang, kebolehterimaan dan disenangi pengundi', perlu dipenuhi calon UMNO yang akan bertanding dengan tiket Barisan Nasional (BN) pada Pilihan Raya Kecil (PRK) Dewan Negeri (DUN) Pelangai kata Naib Presiden 1 UMNO Datuk Seri Wan Rosdy Wan Ismail.Kriteria itu menjadi keutamaan supaya kerusi berkenaan kekal menjadi milik UMNO dan BN.Menurut Wan Rosdy daripada senarai enam calon dikemukakan, hanya empat calon yang memenuhi kriteria itu.Bagaimanapun beliau akan mengadakan perbincangan bersama Presiden parti Datuk Seri Dr. Ahmad Zahid Hamidi sebelum nama calon dimuktamatkan dan diumum sebelum 23 September depan."Kriterianya banyak antaranya boleh menang, kebolehterimaan dan disenangi. Calon tersebut diutamakan," katanya selepas Majlis Agihan Bantuan Prihatin Pahang (BPP) kepada 126 mahasiswa dalam DUN Pelangai di FELDA Kemasul di sini.Semua pendapat berkaitan kriteria calon diberi perhatian daripada kepimpinan termasuk akar umbi.Pengerusi Badan Perhubungan UMNO Pahang itu menegaskan calon yang memenuhi kriteria ditetapkan, akan dipilih menjadi calon parti berkenaan bagi kerusi DUN Pelangai.PRK DUN Pelangai diadakan berikutan kematian penyandangnya Datuk Seri Johari Harun dalam nahas pesawat terhempas di Shah Alam pada 17 Ogos lalu.


Digital Agtech tarik minat Majlis Perniagaan EU-ASEAN

KUALA LUMPUR, 12 September- Inisiatif Kerajaan Perpaduan memperkasakan teknologi digital dalam sektor pertanian melalui program perintis eLadang atau 'Digital AgTech', menarik perhatian Majlis Perniagaan Kesatuan Eropah (EU)-ASEAN. Menteri Komunikasi dan Digital Fahmi Fadzil menyatakannya selepas menerima kunjungan hormat delegasi Majlis Perniagaan EU-ASEAN diketuai Pengarah Eksekutifnya, Chris Humphrey. Menerusi catatan di Facebook, Fahmi berkata inisiatif Digital AgTech yang dibangunkan Perbadanan Ekonomi Digital Malaysia (MDEC) bertujuan memperkasakan petani dan perniagaan tani dengan teknologi canggih."Ia dilengkapi pelbagai ciri merangkumi ketepatan kepada pemantauan kesihatan tanaman, ramalan cuaca, pandangan pasaran, pengurusan sumber dan analisis prestasi ladang," menurut kenyataan itu. Fahmi dan Humphrey juga berbincang mengenai dasar merancakkan ekonomi digital, transformasi digital Malaysia dan perkembangan terkini infrastruktur 5G. Turut disentuh, peranan kerajaan dan syarikat swasta dalam mematahkan ancaman siber. Fahmi yakin pertemuan itu mampu mengeratkan lagi hubungan dua hala antara Kementerian Komunikasi dan Digital dengan Majlis Perniagaan EU-ASEAN, terutamanya dalam sektor digital.

(Fahmi berkata inisiatif Digital AgTech yang dibangunkan MDEC bertujuan memperkasakan petani dan perniagaan tani dengan teknologi canggih/(FB Fahmi Fadzil))


Infrastruktur, SME fokus utama sesi dialog Belanjawan 2024

(Steven selepas Sesi Dialog Program Jelajah YB Timbalan Menteri Kewangan II ke Negeri Sembilan bersempena penyediaan Belanjawan 2024)

SEREMBAN, 22 September- Masalah infrastruktur dan memperkasakan pengusaha kecil dan sederhana (SME) antara isu menjadi fokus dalam sesi dialog Belanjawan 2024 di enam negeri setakat ini.Menurut Timbalan Menteri Kewangan, Steven Sim Chee Keong dua perkara itu semestinya menjadi perhatian kerajaan dalam mempersiapkan Belanjawan 2024. Tambahnya, kerajaan juga akan terus komited memberi perhatian kepada golongan B40 dalam belanjawan akan datang."Walaupun kita nak supaya menstrukturkan ekonomi negara kita dapat pelaburan bernilai tinggi teknologi tinggi, hijau kita tak lupakan golongan rentan, termasuk B40. "Dan kita sudah nampak B40 dapat macam-macam pembelaan. Sama juga (Belanjawan) 2024 ini kita harap perkara ini akan terus kekal dan ditambah baik. Bukan sahaja dari segi peruntukan tapi juga pelaksanaan. "Kita hendak pastikan bantuan bersasar dapat kepada (golongan) sasaran, dan bantuan segera supaya mereka dapat atasi bebanan hidup mereka," kata Steven selepas Sesi Dialog Program Jelajah YB Timbalan Menteri Kewangan II ke Negeri Sembilan bersempena penyediaan Belanjawan 2024 di Dewan Majlis Bandaraya Seremban di sini.Dalam pada itu Exco Kanan Negeri Sembilan, Datuk Seri Jalaluddin Alias yang mewakili Menteri Besar Negeri Sembilan berharap, setiap pandangan yang diutarakan dalam sesi dialog diberi perhatian khusus oleh kerajaan negeri."Saya yakin dengan kemampuan kerajaan perpaduan ini dalam penyediaan dan segala kemudahan yang berkaitan dengan kesejahteraan rakyat bukan sahaja ketika ini tetapi juga tempoh jangka panjang," kata Jalaluddin.

(Steven berkata dua perkara itu semestinya menjadi perhatian kerajaan dalam mempersiapkan Belanjawan 2024)


Penanaman berskala besar di Sabah atasi isu kekurangan beras

KUALA LUMPUR, 12 September- Peluasan kawasan tanaman padi di Sabah akan diusahakan bagi mengatasi isu kekurangan bekalan beras di Malaysia.Menteri Pertanian dan Keterjaminan Makanan, Datuk Seri Mohamad Sabu berkata, perbincangan akan didakan Menteri Pertanian, Perikanan dan Industri Makanan Sabah, Datuk Seri Dr Jeffrey Kitingan esok. "Sebenarnya Malaysia ini berasnya boleh cukup kalau usaha dibuat pada awal tapi sekarang tidak mengapalah itu cabaran kita. Kita akan buka ladang-ladang padi di Sabah tidak lama lagi."Esok saya akan berjumpa dengan menteri pertanian Sabah untuk berbincang bagaimana nak menanam padi secara berskala besar. Jadi usaha ini kalau kita buat dengan teknologi yang betul cara insya-Allah akan dapat dicapai. Tapi saya menjadi hairan kenapa begitu lama dibiarkan untuk tidak berusaha mencukupkan beras di Malaysia ini. Sekarang apabila India hendak kurangkan eksport mereka kita pun ada masalah kita akan cari jalan terbaik dengan menghadapi masalah ini," kata Mohamad kepada pemberita ketika ditemui di Pameran Halal Antarabangsa Malaysia (MIHAS) 2023 di sini.Menurutnya menerusi perbincangan itu, beliau akan mengetengahkan cadangan penanaman padi berskala besar di dengan menggunakan kaedah dan teknologi yang diperkenalkan oleh agensi persekutuan.Inisiatif itu akan dilaksanakan dalam tempoh terdekat, selari dengan hasrat mengatasi isu kekurangan beras di pasaran tempatan.MIHAS 2023 berlangsung hari ini hingga 15 September di Malaysia International Trade and Exhibition Centre (MITEC).

(Datuk Seri Mohamad berkata, perbincangan akan didakan Menteri Pertanian, Perikanan dan Industri Makanan Sabah, Datuk Seri Dr Jeffrey Kitingan esok)


Percepat proses pengeluaran sijil halal - PM

KUALA LUMPUR, 12 September- Perdana Menteri, Datuk Seri Anwar Ibrahim mahu proses pengeluaran pensijilan halal JAKIM dilakukan secara lebih efisien dan cepat. Ini berikutan industri dan negara luar melihat dan mengiktiraf pensijilan halal Malaysia sebagai standard yang tinggi.Justeru, pengiktirafan itu perlu dimanfaatkan agar pensijilan selari dengan pergerakan industri. "Pertama, pensijilan memang kita dapat markah yang tinggi tetapi kita kena angkat lagi untuk menjadi contoh bukan sahaja dari segi halal tetapi dari segi penyelidikan bermutu dan keupayaan memberi kelulusan halal tetapi dengan kadar cepat dan pantas," katanya.

(Perdana Menteri, Datuk Seri Anwar Ibrahim)

Beliau berkata demikian dalam ucapan perasmian Global Halal Summit (GHaS) 2023, di sini hari ini.

Dalam pada itu, Anwar berkata industri halal tidak hanya terkait dalam sektor makanan dan minuman, malah mencakupi bidang yang luas.Jelasnya, sinergi antara pensijilan halal dan promosi perdagangan amat penting bagi memperkasa industri halal negara. Sehubungan itu, beliau meminta semua pemain industri halal tempatan, jabatan dan agensi berkaitan mengetepikan amalan bekerja secara silo. "Saya telah usulkan supaya dalam produk makanan, minuman, kosmetik, farmaseutikal, bahan gunaan, peranti perubatan ini semua harus diselarikan dengan Halal Development Cooperation (HDC) dan Perbadanan Pembangunan Perdagangan Luar Malaysia (MATRADE) khususnya kerana ada pengkhususan dan sinergi dengan industri tempatan. "Kalau tidak kita hanya meluluskan pensijilan halal dan tidak kembangkan industri halal di negara kita," katanya.


Jadikan karnival penyelidikan projek universiti

KUALA LUMPUR, 12 September- Institusi pendidikan dan perubatan disaran bekerjasama dengan pihak industri dalam aktiviti kajian dan penyelidikan (R&D) seiring perkembangan teknologi arus perdana.Sinergi itu perlu dibina secara strategik, terutamanya dengan syarikat-syarikat besar yang memacu serta mempelopori perkembangan teknologi dan inovasi seperti kecerdasan buatan (AI) dan robotik.Menteri Pendidikan Tinggi, Datuk Seri Mohamed Khaled Nordin berkata, kerjasama harus dijalin dalam aktiviti penyelidikan berkaitan perubatan yang memberi manfaat kepada masyarakat.Ini terutama dalam usaha memperkukuh serta memperluas akses dan perkhidmatan perubatan terbaik dan berkualiti yang akhirnya dapat menyumbang kepada pertumbuhan ekonomi negara bagi tempoh jangka panjang."PPUM (Pusat Perubatan Universiti Malaya) dan semua hospital pengajian tinggi mempunyai peranan yang kritikal. "Dalam persekitaran yang menyaksikan pelbagai jenis penyakit serta cabaran dunia perubatan semakin kritikal, sudah pasti banyak ilmu baharu harus diterokai dan inovasi dalam teknologi yang ada hubung kait dalam bidang perubatan dicipta," kata Mohamed Khaled ketika berucap merasmikan Karnival Penyelidikan PPUM.Beliau berharap, karnival itu dapat diangkat sebagai satu projek universiti untuk negara.Ia disifatkan sebagai projek rintis untuk lebih banyak lagi projek seumpamanya yang menghimpunkan intelek serta pakar untuk memimpin pelbagai pelan negara dalam bidang perubatan dan penjagaan kesihatan.

(Datuk Seri Mohamed Khaled berkata, kerjasama harus dijalin dalam aktiviti penyelidikan berkaitan perubatan yang memberi manfaat kepada masyarakat)


Pasaran getah ditutup bercampur-campur

KUALA LUMPUR, 12 September- Pasaran getah Malaysia ditutup bercampur-campur pada hari Selasa, menjejaki kenaikan harga minyak mentah serta sentimen yang bertambah baik selepas China terus melancarkan lebih banyak langkah rangsangan.Seorang peniaga berkata harga minyak kekal stabil hari ini kerana pasaran menantikan unjuran bekalan dan permintaan daripada laporan Pertubuhan Negara-negara Pengeksport Petroleum (OPEC) yang akan dikeluarkan lewat hari ini.Pada masa ini, penanda aras harga minyak mentah Brent meningkat 0.57% kepada US$91.16 setong."Namun begitu, keuntungan selanjutnya dihadkan oleh petunjuk bercampur-campur pasaran hadapan getah serantau," katanya kepada Bernama.Harga Lembaga Getah Malaysia (LGM) bagi Getah Mutu Malaysia 20 (SMR 20) tidak berubah pada 671 sen sekilogram (kg) manakala lateks pukal meningkat 1.5 sen kepada 480 sen sekg.Pada 5.00 petang, harga rujukan LGM bagi getah fizikal SMR 20 ialah 667.5 sen sekg manakala lateks pukal pada 481.5 sen sekilogran- BERNAMA


Polis Bukit Aman rampas lebih 25,000 liter diesel bersubsidi

PAYA RUMPUT, 12 September- Polis Diraja Malaysia (PDRM) Bukit Aman berjaya merampas 25,200 liter minyak diesel bersubsidi bernilai hampir RM100,000 tengah malam tadi sebelum diserahkan pada Kementerian Perdagangan Dalam Negeri dan Kos Sara Hidup (KPDN) Melaka pukul 11.00 pagi tadi.Pengarah KPDN Melaka Norena Jaafar berkata, empat lelaki warga tempatan berusia 20 hingga 40 an turut ditahan selepas disyaki menjalankan aktiviti penjualan minyak diesel bersubsidi secara haram dengan membuka stesen minyak mini menggunakan dua buah premis di sini."Jadi ini merupakan satu modus operandi terbaru yang menggunakan pakai dua premis. Satu dijadikan sebagai tempat untuk menyimpan diesel manakala satu lagi digunakan secara pandu lalu."Jadi lori itu akan datang ke premis kosong itu dan akan masuk seolah-olah membeli minyak," katanya kepada media di sini.Pihaknya turut menyita dua tangki besar, enam tangki kecil, dua lori tiga tan dan pelbagai peralatan lain bernilai RM320,000.Kegiatan dipercayai dijalankan sejak dua bulan lalu dan premis berkenaan disyaki menjadi kediaman suspek berdasarkan kemudahan sedia ada di premis itu seperti dapur dan tandas.Sindiket terbabit masih menggunakan taktik lama untuk membeli diesel subsidi di stesen minyak sekitar Melaka menggunakan lori diubah suai.Pihaknya masih mengenal pasti pemilik premis dan ketua sindiket terbabit kerana semua suspek yang ditahan adalah pekerja membeli diesel, pemandu lori dan pelanggan.